text:
-
Contact
- lionel_326@hotmail.com
‘Supermoon’ djaluna awó: un evento selestial super spesial!
Reading Time: 7 minutes
Kiko tin di spesial ku e luna yen riba 14 di Novèmber?
E Supermoon di Novèmber aki lo bai ta un ‘Extra Supermoon’ ya komo ku luna lo bai ta mas serka di mundu for di e último bia ku esaki a sosodé na aña 1948 (68 aña pasá). Esaki lo no sosodé atrobe te 25 Novèmber 2034. (Algun di nos lo no ta na bida aki 18 aña, pues mi ta rekomendá pa hasi esfuerso wak esun di 14 di Novèmber.)
E nòmber tékniko pa un Supermoon ta ‘Perigee-Syzygy’ i ora luna ta mas leu for di mundu, nan ta yam’é ‘Apogee-Syzygy’. E nòmber ‘Supermoon’ no ta un término konosí den astronomia, sino mas bien nòmber ku astrólogonan ta uza. (Lesa ‘Niun Pátaka’ pa bo sa e diferensia i tambe hinter e labatiba di efektonan ku eventonan selestial tin riba komportashon di hende. Lo bo keda totalmente asombrá.) Pero ta e nòmber ‘Supermoon’ ta esun ku a pega, meskos ku hinter e asuntu di signo Zodiak ku tur hende ta loko kuné! (Mi ta spera nan sa ku e kos ei ta tumament’i hende hasi…..lesa ‘Niun Pátaka’!)
E Perigree ku Apogee ta e ladonan di luna su órbita. E lado Perigree ta esun mas serka di mundu, i e lado Apogee ta esun mas leu di mundu. Chèk e potrèt akibou:
Un Supermoon ta un evento komun. Manera mi a bisa ariba kaba, e aña aki so nos lo tin tres. Sinembargo esun di Novèmber 14 aki lo bai ta esun di mas serka di mundu despues di 68 aña. E motibu di esaki tin di haber ku e echo ku tin tres evento astronómiko ta sosodé pareu, esta luna yen, Perigee lunar i Perihelion kual ta posishon di mundu den e lado di su órbita kaminda e lo ta mas serka di solo. (Si bo no a komprondé esaki tampoko, simplemente laga numa. Djis sali pafó mañan mainta òf anochi, i tira bista riba e luna.)
Mi ta spera di por a siña bo algu nobo i ku bo tin algu interesante pa hasi djaluna awó 14 di Novèmber enbes di sinta hasi redu di Facebook i whatsapp!
Meskos ku 11/9 lo bira un fecha memorabel pa hinter mundu (fecha ku Donald Trump a gana elekshonnan presidensial na Merka), asina 11/14 tambe lo mester ta un fecha memorabel pa bo. Kisas lo bo tin gana di pidi bo frei p’e kasa ku bo e dia aki. Kisas lo bo ke hasi èkstra intento pa sali na estado riba e fecha aki. Kisas lo bo ke asta subi un balansa pa promé bia despues di hopi tempu i pisa bo mes riba e fecha aki. Dikon?
Djaluna awó (Dia di Luna, djis pa un koinsidensia), 14 di Novèmber lo tin luna yen. Esaki riba su mes no ta nada apnormal. Tur luna tin un luna yen. Pero kisas lo bo tin gana di kumpra e numbernan 1114 òf 1214 òf tur dos, ya komo Desèmber tambe lo tin un luna yen riba dia 14 tambe.
Kiko tin di spesial ku e luna yen riba 14 di Novèmber?
Manera mi a menshoná den e buki ‘Niun Pátaka, mi no ta astrónomo, pues no spera ku mi ta komprondé tur kos ku ta pasa den universo. Mi ta djis sigui algun evento selestial, pasó mi ta haña nan ta fasinante. Si abo no ta haña nan fasinante, probablemente ta pa motibu ku bo lo ta muchu okupá ku redu di ken ta frei ken, ken ta kòrta orea ku ken, ken a kue ken, ken a operá chanchan ku tete k’e tipo di kosnan ei.
E luna yen di Novèmber 2016 lo ta un ‘Supermoon’ kual ta nifiká ku lo tin dos evento lunar sosodiendo riba e mesun dia. Ora tin Supermoon ta ora tin luna yen riba e mesun dia ku luna lo ta mas serka di mundu den su órbita elíptiko. (Den mi buki ‘Kibra Hacha‘ mi a papia di tur e planetanan plùs luna den nos sistema solar. Si bo a lesa buki, lo bo por imaginá fásilmente loke mi ta papiando di dje aki.)
E aña aki nos tin tres Supermoon. E promé a pasa kaba i el a sosodé djadumingu 18 di òktober. E di dos lo bai sosodé mañan djaluna 14 di Novèmber, i e último lo sosodé djárason 14 di Desèmber.
E Supermoon di Novèmber aki lo bai ta un ‘Extra Supermoon’ ya komo ku luna lo bai ta mas serka di mundu for di e último bia ku esaki a sosodé na aña 1948 (68 aña pasá). Esaki lo no sosodé atrobe te 25 Novèmber 2034. (Algun di nos lo no ta na bida aki 18 aña, pues mi ta rekomendá pa hasi esfuerso wak esun di 14 di Novèmber.)
Ya komo ku luna lo ta hopi serka di mundu, abo lo tin chèns (si bo tin bon wowo) pa mira luna 14% mas grandi di loke bo sa mir’é normalmente i 30% mas briante. (Esaki ta spesialmente p’e hendenan ku gusta sinta wak luna i sinti nan kompletamente enamorá di e luna. Pues mi ta skibiendo e artíkulo aki spesialmente pa bo. Mi no ta spera nada a kambio, ounke un “Danki p’e informashon” lo no pone mi rabia :D)
Luna ta sòru pa forsa di gravedat riba mundu. Konsekuentemente, mas serka e ta di nos, mas fofo bo peso lo ta riba mundu. (Mi ta bisa bo esaki pa bo sinti bo bon, pero si ègt bo bai subi un balansa i pisa, lo bo keda desepshoná ya komo ku lo bo no mira niun diferensha, pues mihó bo lag’é te na un imaginashon.)
E nòmber tékniko pa un Supermoon ta ‘Perigee-Syzygy’ i ora luna ta mas leu for di mundu, nan ta yam’é ‘Apogee-Syzygy’. E nòmber ‘Supermoon’ no ta un término konosí den astronomia, sino mas bien nòmber ku astrólogonan ta uza. (Lesa ‘Niun Pátaka’ pa bo sa e diferensia i tambe hinter e labatiba di efektonan ku eventonan selestial tin riba komportashon di hende. Lo bo keda totalmente asombrá.) Pero ta e nòmber ‘Supermoon’ ta esun ku a pega, meskos ku hinter e asuntu di signo Zodiak ku tur hende ta loko kuné! (Mi ta spera nan sa ku e kos ei ta tumament’i hende hasi…..lesa ‘Niun Pátaka’!)
Luna yen ta un di e fasenan lunar kaminda ku nos for di mundu por mira luna kompletamente iluminá dor di solo sin ku tin sombra di mundu ta tapa esaki. (Pa esnan ku no sa, luna no tin lus. Ta lus di solo ta reflehá riba esaki).
E Perigree ku Apogee ta e ladonan di luna su órbita. E lado Perigree ta esun mas serka di mundu, i e lado Apogee ta esun mas leu di mundu. Chèk e potrèt akibou:
Den un Supermoon e lado Perigree lo ta kasi 50 mil kilometer mas serka di mundu. (Djaluna 14 di Novèmber alrededor di 7 AM, distansia di mundu for di e sentro di luna lo ta 356,509 kilometer. Dos siman pasá luna tabata mas leu for di mundu ku un distansia di 406.662 kilometer entre mundu i luna).
E nòmber ‘Syzygy’ ta básikamente ora ku tres opheto selestial ta forma un liña nechi tras di otro.
Ora hinter e labatiba aki sosodé, pues luna i mundu forma un liña tras di otro (ku mundu mei mei di nan), i e luna ta na e lado Perigree di su órbita rondó di mundu, nos lo mira luna mas grandi i briante ku nòrmal i e kos aki nan ta yama ‘Perigree-Syzygy’, òf mas bien ‘Supermoon’. (Si bo no a komprondé nada, anto e ora ei mi no por yuda bo. M’a bisa bo ku mi no ta un astrónomo! Ta kiko mas bo ke mi splika bo?)
Un Supermoon ta un evento komun. Manera mi a bisa ariba kaba, e aña aki so nos lo tin tres. Sinembargo esun di Novèmber 14 aki lo bai ta esun di mas serka di mundu despues di 68 aña. E motibu di esaki tin di haber ku e echo ku tin tres evento astronómiko ta sosodé pareu, esta luna yen, Perigee lunar i Perihelion kual ta posishon di mundu den e lado di su órbita kaminda e lo ta mas serka di solo. (Si bo no a komprondé esaki tampoko, simplemente laga numa. Djis sali pafó mañan mainta òf anochi, i tira bista riba e luna.)
Dependé na unda bo ta, lo bo por mira algu ku nan ta yama ‘moon ilusion’, pues lo bo por mira luna manera kos ku e ta hopi serka. Si bo ta mirando e luna for di un lugá kaminda e luna lo ta mas serka di horizonte lo bo por mira algu sumamente espektakular manera algu asin’aki:
Bo por purba hasi esaki riba brùg Juliana òf seru di Fort Nassau. Si bo ta bai probechá tira palu mesora riba Fort Nassau, yama mi pa mi bin wak. Si bo ta bai probechá pa bai bula for di brùg si….NO yama mi!
Bo por chèk e evento aki tantu djadumingu anochi 13 di Novèmber, Djaluna mainta 14 di Novèmber alrededor di 7or am i Djaluna anochi!
Mi ta spera di por a siña bo algu nobo i ku bo tin algu interesante pa hasi djaluna awó 14 di Novèmber enbes di sinta hasi redu di Facebook i whatsapp!
Source: Science Alert, Space.com
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


c: text/html

text:
Ingredientenan
6 bleki di tuna di awa
4 pida selder mula
1 promenton berde mula
1 siboyo mula
1 kopi di Yogonaise calve
2 telep di mustard
olijfi sin simia corta rondo
4 cuchara di gelatine
1 koppi di awa
Preparacion
Prome saca e awa di e tuna. Mula e berduranan y colanan bon pa saca tur e awa. Prepara e forma pa e tuna. Abao pone un capa di olijfi corta rondo. Lage un banda. Mescla tur ingredientenan bon. Prepara e gelatine. Disolve cuatro cuchara di gelatine bon den un koppi di awa friu, pone riba stoof cu candela abao te ora e bira diki y drei e constantemente te ora e herbe. Basha e gelatine den e mezcla di tuna y dreie lihe y constantemente. Bashe den e forma y pone den frigidaire pa 2 ora minimo. Pa sake for di e forma pone e forma den awa cayente. Ora tur e randnan ta los bolter den un tayo. Lage den frigidaire te ora cu e wordo sirbi.

robotstxt: allowed

filter: keep


text:
Komishon Supervisor di Protekshon di Dato Personal BES (Komishon), komo instansia independiente di supervishon, tin e tarea di vigilá ku prosesamentu di dato personal ta tuma lugá di akuerdo ku Lei di protekshon di dato personal BES (Wbp BES). Komishon – lantá na aprel di 2014 – tin ademas e enkargo di supervisá prosesamentu di dato polisial i e atministrashonnan básiko di dato personal BES na Hulanda Karibense.
Na Hulanda Karibense, ta awor a kaba di dal e promé pasonan riba tereno di protekshon di dato personal. P’esei, Komishon a disidí ku den e promé dos pa tres añanan, e lo konsentrá prinsipalmente riba dunamentu di informashon i konsientisashon di poblashon riba e tema di protekshon di dato personal. Despues di esei, Komishon lo pasa pa e fase di supervishon, ku lo por inkluí ouditoria.
Loke Komishon ke logra ta pa tantu pueblo en general komo e organisashonnan ku tin riba e islanan bira konsiente di nan responsabilidat di atendé ku dato personal na un manera responsabel.
Promé ku introdukshon di Wbp BES, no tabatin un reglamentashon general na Boneiru, Sint Eustatius i Saba riba tereno di prosesamentu di dato personal. Algun tratado internashonal sí tabata ofresé protekshon di e derecho di privasidat. Entrante 10 di òktober 2010, e protekshon duná na dato personal den artíkulo 10 di Konstitushon a bira aplikabel i Kombenio di Straatsburg tokante dato i su Protokòl komplementario a bira aplikabel na Hulanda Karibense tambe.
Wbp BES ta produkto direkto di e último kombenio menshoná aki riba i su protokòl ku ta kontené norma detayá pa protekshon di dato personal. Wbp BES ta basá riba Wet bescherming persoonsgegevens (Wbp), ku ta aplikabel na e parti europeo di Hulanda. Sinembargo, tin diferensia. Por ehèmpel, Wbp BES no ta inkluí un deber di mèldu sierto tipo di prosesamentu di dato serka e instansia di supervishon ni e no ta menshoná ku e instansia di supervishon tin ku hasi investigashon previo den kaso di prosesamentu di dato ku riesgo haltu. Tampoko Wbp BES no konosé e posibilidat di opta pa nombra un funshonario enkargá ku protekshon di dato.
E dokumentonan parlamentario ta mustra ku Legisladó kier a introdusí e diferensianan akí pa evitá di pone un karga muchu pisá riba e organismonan atministrativo i empresanan na Hulanda Karibense. Na 2013, Ministerio di Siguridat i Hustisia a instalá un tim di proyekto yamá Proyekto Implementashon di Wbp BES (‘Project implementatie Wbp BES’), ku e meta di organisá, posishoná i haña personal pa e komishon. E tim di proyekto a pone man na obra pa organisá e instansia akí su funshonamentu i, tentativamente, definí su tareanan, habriendo kaminda asina pa Komishon por a kuminsá operá entrante 1 di aprel 2014.
Komo resultado di e tim di proyekto Proyekto Implementashon di Wbp BES, entrante 1 di aprel 2014 a nombra un presidente i dos otro miembro mediante dekreto real. Riba e mesun fecha ei, Areglo di posishon hurídiko di miembro di Komishon Supervisor di Protekshon di dato personal BES (Regeling rechtspositie leden Commissie toezicht bescherming persoonsgegevens BES) tambe a drenta na vigor. E areglo akí ta stipulá entre otro ku mester publiká tantu e funshon di kada miembro den Komishon, komo e otro funshonnan ku e miembronan tin. Un lista aktualisá di nan funshon i otro funshonnan ta disponibel tantu serka Minister di Siguridat i Hustisia komo serka Komishon, i por hañ’é riba e wèpsait akí tambe.
Aktualmente, Komishón ta konsistí di:
FUNSHON (PRINSIPAL/ADISHONAL) di e miembronan di Komishón Supervisión y Protekshón di Dato Personal BES (fihá yüli 2017)
Funshon adishonal
Funshón adishonál
Funshón adishonál


text:
Kralendijk Boneiro: Riba djabièrnè 26 di mei, den oranan trempan di mardugá a detené un hòmber di inisialnan V.K.N.P. riba Kaya Lodewijk Gerharts, den besindario di un establesimentu nokturno, pa butamentu di ‘fever’ i kore sin reibeweis. Mas lat riba e mesun dia a drenta keho di kiebro den un kas situá na Bulevar Gobernador Nicolaas Debrot. A bai ku entre otro un oloshi di marka Nautico i sèn kèsh. E kiebro a tuma lugá entre 8.30 or i 10.15 or di anochi.
Riba djasabra 27 di mei a drenta keho di ladronisia di un pikòp kolo blanku di marka Isuzu, numerá V-300. E pikòp tabata stashoná na lòk na un akomodashon turístiko situá na Bulevar Gobernador Nicolaas Debrot. A bai ku e pikòp entre 8.30 or i 11.30 or di anochi. Riba djaluna 29 di mei alrededor di 7.30 di mainta a topa ku un pikòp blanku den besindario di Kaya Nikiboko Nort. Tabata trata di e pikòp en kestion. A notifiká e doño pa e buska e pikòp.
Riba djadumingu 28 di mei a drenta keho di ladronisia di kuater tapa di wil for di un outo ku tabata stashoná riba e tereno di stashoná patras di misa di Playa. Tabata trata di kuater tapa di wil kolo shinishi ku diseño di ‘Yaris’ riba tur kuater. E ladronisia a tuma lugá entre 7 or I 9 or di anochi.


text:
Un cos cu tabata falta pa virtual reality ta e room scale tracking. Oculus a los e update 1.15 pa e Oculus App y e update aki ta introduci e capacidad pa full room-scale y tambe ta mehora e tracking di bo movecion.
Room-scale tracking ta dunabo e abilidad di cana rond cu un VR headset bisti y tur bo movemento ta worde reconoci door di e VR system. Dus unda bo ta move den reality, bo ta move den e VR world. Pa bo por haci uzo di e full rooms-scale y experencia VR den un otro manera, bo lo mester di tin tres sensors.
Oculus Rift no ta prome cu ta bin cu algo asina, HTC-Vive tambe tambe tin e capacidad pa haci uzo di e room-scaling technology, pero ta untiki dimas caro pa mayoria di hende. Ken nos ta purba di gaña? Oculus Rift mes ta basta caro caba, te hasta e PSVR a lagami untiki bashi. Pero bon, ya tin un par di wega caba cu ta beneficia di Rift su capacidad pa room-scale, mane Rec Room, Onward y Arizona Sunshine.
Ki boso ta pensa di e update aki pa Oculus Rift? Laganos sa den e comment section akibou of riba facebook, y bo mes sa, danki pa lesa!


text:
Driemasterstraat – Diahuebs atardi polisnan ta bay altura di Club Euphoria na Madiki. Aki nan e conoci di nan Babalu, tawata tin un cuchiu den su poder y tawata kier a hinka un persona.
Na yegada polisnan mes ora a detene Babalu y kita e cuchiu for di dje.
E persona cu e kier a hinka tawata su propio ruman, cu ta un hart pashent. Ambos lo tawata bou di influencia y e ruman a splica polis cu e tin miedo di Babalu, paso e lo por bay mate of maltrate.
Polis a consehe pa pasa warda mas laat y entrega keho contra Babalu.


text:
Minister di Husticia a reuni cu Comision Fiho di Parlamento y Alan Howell di fraccion di POR a bisa cu tabata un tremendo noticia pa scucha cu dentro di poco lo bay traha un Instituto Coreccional nobo.
E Instituto Coreccional actual ta na werki, e edificio no ta sirbi, tin diferente defecto y varios biaha instancianan internacional a keur’e af. Esaki sin laga afo cu e condicionnan laboral eynan no ta e mihonan.
Howell ta bisa cu nos isla merece un Instituto Coreccional nobo y no solamente un edificio unda un persona cu a comete un delito ta wordo hinca den un cel. E nomber mes ta bisa pa su mes, un instituto coreccional. Pesey ta importante pa na momento cu tin e edificio nobo, por tin tur e hermentnan necesario pa por tin e departamentonan, e profesionalnan eyden cu ta concentra riba coregi e comportacion, e caracter di e pesonanan cu ta cera den cel pa na momento cu nan sali nan por reintegra bek den comunidad y ta un miho persona.
Como parlamentario el lo sigui di cerca e desaroyo aki y lo boga pa e resultadonan ta loke nos ta spera di un instituto coreccional.
Dentro di poco Aruba lo haya un Instituto Coreccional nobo
Minister di Husticia a reuni cu Comision Fiho di Parlamento y Alan Howell di fraccion di POR a bisa cu tabata un tremendo noticia pa scucha cu dentro di poco lo bay traha un Instituto Coreccional nobo.


text:
Minister Otmar Oduber:
ORANJESTAD (AAN): E comision di Flora y Fauna ta un comision sumamente importante cu por yuda Gobierno y Minister den e maneho cu tincu worde hiba tambe por medio di consehonan cu por worde brinda den diferente proyecto cu por worde ehecuta.
Den cuadro di mantencion di un desaroyo economico sostenibel of balansa manera ta e intencion cu desaroyonan den futuro. Banda di rapportnan cu ta worde traha, nos leynan ta duna e posibilidad pa tin un comision cu nunca a worde duna e importancia den existencia di leynan na e momentonan aki.
Minister encarga cu Infrastructura y Medio ambiente Otmar Oduber a duna di conoce cu a reactiva e comision Flora y Fauna aki cu ta necesario pa por cumpli cu cierto leynan cu Gobierno pa hopi aña no ta cumpli cu ne. E Reactivasion ta encera pone miembronan den dje y lage tin un rol activo na momento di conseha Gobierno, pero tambe activo den e rol cu nan mester tin den ehecusion di e diferente leynan y manehonan cu Gobierno ta bay tin.
Ministerio di Infrastructura y Medio Ambiente no a worde poni hunto pa casualidad, nan a worde poni hunto netamente pa crea e scenario unda cu e balansa ta worde crea entre proteccion di nos medio ambiente y naturalesa y e desaroyo economico y infrastructural cu tin den bo isla.
Pa hopi aña no a duna importancia na e aspecto aki di flora y fauna y medio ambiente y esey tambe ta e motibo pa cual cierto momento bo ta haya un reaccion den comunidad di Aruba contra desaroyo infrastructural cu ta tuma luga, pasobra nan no ta sinti cu tin e midimento of estudionan necesario ora cu ta desaroya diferente areanan riba nos isla economicamente.
Pesey mi ta kere e ta importante, mi ta contento cu e paso aki cu tuma y cu e miembronan cu nos a haya tambe pa cual kier gradici nan di awo caba, pasobra no ta trata un trabao facil. E trabao di e comision ta un trabao cu mester worde haci cu dedicacion y amor hopi, pero cu sigur ta contribui na e desaroyo balansa cu nos tanto ta busca den nos comunidad.


text:
WILLEMSTAD,– E tratamentu di e kaso di Orlando Balentina sigur lo ta interesante, mirando ku lo por tin sorpresa.
E akusado Balentina kende tin vários akusashon di kasonan inmoral den su kontra, lo mester responsabilisá su mes awor dilanti 3 wes den korte di apelashon. Durante tratamentu di pro forma di e kaso, wesnan a puntra e sospechoso ku lo e papia den su kaso, kual esaki por determiná kuantu tempu mester pa e tratamentu.
Abogado di e akusado mr. Blonk a bisa ku e no por kontesta esaki, mirando ku no a papia tokante e kaso ainda i ku por puntra Orlando mes tokante esaki. E akusado mes a bisa ku e no sa ku lo e bai papia i despues ku e konsulta ku su abogado pa papia tokante e kaso, esei lo bira konosí.
E tratamentu di e kaso aki lo inisiá mitar di 10 di mainta, unda esaki lo kaba te den ora nan di atardi.•


text:
MFK ta yama reunion públiko urgente pa sa di Minister di Asuntonan General Eugene Rhuggenaath kua mekanismo di kontrol tin den Gobièrno pa e sektor di kasnan di kuido de menornan
Reunion públiko pa nos tende di Parti Minister di Asuntonan General kon su Gobièrno ta bai atende ku abuso kontra menornan den kasnan di kuido na Kòrsou, nos desaprobashon ta bai den direkshon di kualkier forma di abuso sea verbal, físiko òf seksual kontra di menornan di edat.
Algun aña pasa ya nos a eksperensia un situashon similar na un kas di kuido di menor ku ta keda parti pariba di nos isla. Awe nos ta mira ku un situashon similar a bolbe tuma lugá.
Frakshon di MFK ta yama Reunion Públiko pa tende ta kua mekanismo di kontrol tin di parti Gobièrno den e sektor aki.
Karta art. 64 pa pidi Reunion Públiko riba abuso di menornan na kasnan di kuido 21 juni 2018 by MFK on Scribd


text:
CEDE Aruba ta apoya proyecto di organisacion individual. CEDE Aruba ta financia proyecto den 6 area di trabao. E costonan cu CEDE Aruba ta financia ta entre otro orienta riba renobacion di servicio, mantenemento y expansion di producto/servicio, promocion di experticio, traspaso di conocemento, ehecucion di actividad. Banda di esey CEDE Aruba ta financia di forma masha limita proyecto material. Criterio importante den e evaluacion di peticion ta: urgencia/relevancia. Base di apoyo/colaboracion, sostenibilidad, riesgo y transparencia di e presupuesto. Banda di esey CEDE Aruba ta spera un aportacion propio di e peticionario, esaki por ta den forma di placa, tempo o medio.
Financiamento di proyecto
Intermediacion pa cu fondo
CEDE Aruba ta cumpli un tarea como mediador y ‘matchmaker’. CEDE Aruba ta fungi entre otro como co-financista y asesor di Samenwerkende Fondsen Caribisch Deel van het Koninkrijk (SFC). Banda di esaki CEDE Aruba semper ta alerta pa otro fondo posiblemente interesante dentro di Reino. Asina ta surgi oportunidad pa haci miho uzo di fondo di desaroyo disponibel. Cu cada peticion CEDE Aruba ta evalua si por envolve otro fondo den e financiamento di un proyecto, mas tanto den forma di co-financiamento.
Budget di estimulo
CEDE Aruba tin tres budget di estimulo, cu ta pa centro di bario, grupo di bario y di accion, y pa vakantiekamp. E centronan di bario, grupo di bario y di accion por haci peticion pa actividad chikito y separa y/o pa cumpra material. E actividadnan mester ta orienta riba informacion encuanto salud, mehoracion di bario, accion di limpieza, workshop educativo riba tur tipo di tereno di bida, actividad orienta riba seguridad den bario y organisacion di evento chikito. E budget pa bario tin un procedemento simpel y di facil acceso. E budget pa vakantiekamp ta ser uza pa financia (parti di) e gastonan di vakantiekamp.
Programa y Accion
CEDE Aruba ta desea di inverti mas den constelacion di colaboracion valioso, pues no solamente proyecto di organisacion individual, pero den intervencion cu ta basa riba colaboracion entre organisacion. Pa esaki CEDE Aruba ta organisa programa den consulta cu diferente sector den area di operacion. Na e momento aki CEDE Aruba ta trahando cu e siguiente programanan:
- Combatimento di pobreza
- Cuido familiar
- Di edad y hunto (Samenwerkende Fondsen)
- Guia pa yega na trabao (Arbeidstoeleiding) pa persona cu limitacion
- Maneho coherente pa cu mayor teenager
- Oportunidad pa hoben (Samenwerkende Fondsen)
- Fortificacion di NGO (FUNDECO)
- Fortifica centro di bario


text:
Di Lujo, Etc Privá Di E Karta Di Aire Pa Jacksonville, San Agustín, Gainesville, Florida Avion Di E Grupo Di Hür Banda Di Mi 877-941-1044 na via di para di meta code di servisio den Chikitu òf grandi espasial di hür di atraves di trabou pa un konferensia di negoshi, personal di accijns lens na 877-941-1044 pa e último menos ta e motivacion instantie un kaminda habri pa kabes trata mi área.
Private jet charter flight is the most suitable option when it moves toward air transportation travel. Now, here there are some of the few important main keys those individuals who were choosing such services to get from experience. This lets you schedule just the flights you want, when you want, and where you want. You can find a jet interior that is complete with every single item of luxury from the latest music players to television sets you have never seen before. If you believe that this kind of liberty sounds interesting, it isn't. But you will need to think carefully before you choose a company because not all companies are the same.
Lista Di Sirbishi Ku Ta Ofrece
Pa Medio Di Midí For Di Un Je Privá Charter
Bashí di e firma di un Je Privá Charter
But with so many jet chartering services out there, it can be tough to choose the best one to use. Here is a few place you can expect excellence in a Private Jet Charter Flight From or To Jacksonville, FL by providing you with tremendous customer service. With this team, you are looking at a flying experience which is out of this world and will be memorable for years to come. With this service, you are looking at a good rental option that is going to work in sync with what you require by calling us at 877-941-1044 for the location near you.
Kue di atendemientu di Being òf di Gulfstream avion na su destinashon, mester ta konta komo parti di su accijns i mester ta aseptabel. Kaba kue di atendemientu di nos avion di servisio i a laga henter finalmente nos experimental pilotonan. Laga nos a yega na e tempu.
E composicion por reduci e preis di hür di atraves di forma inisiativa i ku ta asesibel pa henter mundu ku tin un agente ta ocupa. Bo por haya un bashí òf habri e firma di asunto pa su meta Jacksonville. Un bashí pia e ta un asiento liber un je privá. The private jet travels to its destination and back to its home base even when customers only pay for one-way trips.
This empty flight is called an “empty-leg”, and the open-leg market puts these unsold segments for up for sale at highly discounted rates. The costs are going to be reduced. Some can come in at 75% less based on where you are going. This is going to be a significant drop for those who want to catch a flight as soon as possible and want it at a lower price while maintaining luxury.
Jacksonville, Orange Park, Fleming Island, Atlanta Reach, Nature Reach, Di Playa Di Jacksonville, Para Bida Reach, E Dòkternan, Pa E Entrada, Bryceville, Allen, Juli, Middelbare, Saint George, Fernando Reach, Groen Come Spring, Penney Arms, San Agustín, Macclenny, Hellburg, Sint Marris, Island, Laude, Bai Kans, Glenn Sint Mart, Gram, Sondeo, Bostwick, Riffort, Source, Di Alto, Woodbine, Florahome, Di Lago Di Fineb, Kestion Rights, Folkston, Japon, Gran, Butnan Zal, Est Plaka, Placa, Menos, E Roble Blanku, E parque históriko last, Posting, Waldo, Militar, Loke Boter, Beroep, Interaccion, Dhr, Waverly, San Mateo, Jekyll Islands, Ll, Suma, Worthington Spring, Hawthorne, Di Cross, Gainesville, Waynesville, Palm Coat, Pone Park, Isla Di Laman, Brunswick, Welaka, Lago Di E Stat, Lake Como, Largo, Orange Springs, Sint Siman Islands, Mainta, Alachua, Lochloosa, Crescent City, Bunnell, Habon, Island Grove, Evinston, High Springs, Flagler Beach, Micanopy, Mc Intosh, Orange Lake, Every, Waycross, Man, Archief, Arciel, Rincon


text:
ORANJESTAD(AAN): A inicia cu e proyecto di Fiesta di San Juan/Dera Gai y lo core pa 2 siman consecutivo. Uno ta di 8’or y mey pa 10’or di mainta y e otro ta di 10’or y mey di mainta pa 12’or di merdia, segun John Fleming di e Departamento di Cultura.
E ta sigui splica cu cada scol cu bin, ta yena e sala, mas of menos 500 mucha. Lo bay conclui riba un total di 4000 mucha cu lo bishita e evento aki. E evento aki semper departamento di cultura tabata tin’e den diferente forma. Antes tabata bishita scolnan rond di Aruba.
Tabata bay den bario y den e ultimo tres añanan, nan ta bay Cas di Cultura, unda cu ta presencia esaki den un show. Ta trece storia y ta haci’e den estilo di un obra pa e muchanan. E hobennan ta sumamente contento y gradicido di e informacion cu nan ta haya.
Ta enfoca mas riba e hobencut, basisschool y kleuternan, pa e motibo cu ta inculca e cultura den e muchanan y asina nan por tin mas balor pa nos cultura di San Juan. San Juan ta un di e fiestanan mas grandi cu nos ta celebra na Aruba y e ta un dia di celebracion cu tin asina hopi aña cu e ta celebra na Aruba.
Ta un tradicion grandisimo. Por bisa cu e aña aki dia 24 di Juni e ta bay riba un diadomingo. No ta mira un motibo pakico pueblo di Aruba sali y celebra fiesta di San Juan.
Mirando e proyectonan aki por bisa cu e ta bin full di parti di Departamento di cultura, hunto cu ministerio di Cultura y ta presenta esaki. E ta cuminsa awe, dia 12 y ta finalisa dia 22 di Juni. Pueblo di Aruba tambe tin chens bin. De bes en cuando por tin 10, 12 of hast 15 stoel cu ta liber. No por priminti cu ta pa publico sino pa muchanan di scol.
Ta hopi satisfecho riba e acogida cu aña tras aña e scolnan ta yama for di tempran pa por participa na e evento aki.
Den e mesun rosea Flemming, como presidente di comision celebracion Dianan Nacional, ta invita y ta pidi tur club y centronan di bario cu ta celebra dia di San Juan pa haci peticion na Departmento di Cultura tempran, pa tanto e subsidio y tambe pa ayudo di baricada, tent of otro cosnan cu tin cu pidi DOW, pa haci esaki mas tempran posibel. Por haci esaki via telefon of bin personalmente na Departamento di Cultura, puntra pa Marlene Lampe of un funcionario di e seccion implementacion y nan lo sa di atendebo cu esakinan.
Durante e evento no ta conta storia so, pero ta laga e muchanan participa den e evento, tanto den baile di San Juan como otro cosnan. Añanan anterior a yega di traha un pakete, unda cu a regla cada scol un caha cu material di e fiesta di San Juan. Nan a haya un gai, nan a haya palo di mata e gai, lenso pa mara wowo.
A parti e banderanan pa nan hunga e wega di rancamento di bander y un CD cu e cantica di San Juan. Awe por mira con nan a siña esaki na scol y nan a bin competi den e competencia. Tur aña ta haci algo diferente, y ora nan yama, ta pidi pa nan competi den tanto bailamento, rancamento di bandera, grito di gai, etc.
E muchanan sa caba con e programa ta den otro. E aña aki por bisa cu ta traha hunto cu brandweer. Nan tabata tey presenta pa duna un splicacion di e peliger di candela.
No ta en contra di kimamento di sushi. Antes e bieunan tabata kima e resto di cosecha. E resto ta e resto di maishi, rama di bonchi, rama di comcomber, rama di patia. Awendia awa no ta yobe mucho mas. Antes nan tabata spera riba e awa di Juli, cu ta yobe sigur y ta caminda nan ta prepara nan cunucu.
Awo nan ta kima taira, bateria di auto, stoelnan di plastic y diferente cos. Tur esaki ta contene kimiconan cu ta dañino pa nos salud. Pesey ta concientisa pa no kima cosnan cu ta dañino pa salud di hende. Mirando cu e casnan awor aki ta un riba otro, unda cu un chispa por bula y kima e otro cas.
Aña pasa a prepara un poppenkast mescos cu e aña anterior, pa motibo cu e scolnan a gusta esaki. Ta trata di un storia di pasado con e hendenan tabata biba, con nan tabata comparti. Despues ta yega na e final cu tur e combersacion ta yega pa prepara e fiesta di San Juan. E ora nan ta bay bisti etc. Brandweer aki tambe tabata den y otro instancianan.
E aña aki Biblioteca lo tey, den representacion di Richard Dabien kende ta bin conta storia.
Asina eynan cada aña ta trece un variedad aden cu e muchanan ta gusta. Nan ta gusta e musica, ta gusta baila. Tin e gai y tin e wantoba. Ta splica nan kico ta e funcion di wantomba tambe den e fiesta di San Juan y tambe den e cunucu. E muchanan ta hopi interesa. Por bisa tambe cu durante aña, Flemming ta topa cu muchanan cu tabata chikito y despues a bira grandi, nan tabata traha proyectonan di scol basa riba San Juan y nan ta bin busca informacion na Departmento di Cultura.


text:
SETAR, Sony Pictures Television Networks, Warner Bros y HBO ta contento di anuncia e lansamento di contenido di VOD di Canal Sony, AXN, y Warner pa tur cliente di Cable Digital di SETAR. E contenido di e canalnan aki awor ta “on demand”, dunando clientenan oportunidad di disfruta di programanan na momento cu nan ta desea.
Ricibi acceso na contenidonan popular manera The Voice, Criminal Minds, Grey’s Anatomy, NCIS, The Blacklist, American Housewife, The Catch, MARVEL Agents of SHIELD, Once Upon a Time, The X Factor, Beyond the Tank, When We Rise, Scandal, Big Bang Theory, Kevin Can Wait, y mucho mas.
Pa haya acceso, simplemente primi e boton di VOD riba bo remote of tune in riba canal 1 di Cable Digital. Busca e folder di HBO Basic y primi OK. Eynan lo haya e lista di contenidonan pa disfruta di dje, cuanto biaha cu ta desea, sin costo adicional.
Pa mas informacion por tuma contacto cu SETAR na 525-1700.


text:
ORANJESTAD – E Zwartmangel of Mangel Preto ta haya su nomber posibelmente door cu for di su troncon e ta saca un colorante preto. Por haya e Mangel Preto entre otro na Spaans Lagoen, Mangel Halto y Santo Largo na Savaneta den un habitat cu hopi salo y ta un di e poco especie di mangel cu tin un tolerancia halto pa cambio di temperatura.
Apesar cu su habitat ta uno di hopi lodo, yen di material organico, y deficiente na oxigeno, e mangel aki a adapta su mes na e ambiente. Por reconoce Zwartmangel na e snorkelnan (reis) cu ta sali for di tera of awa unda cu e por absorba oxigeno directo for di aire.
Zwartmangel of Mangel Preto ta un mangel sabi, e ta chupa e awa salo for di tera, pas’e door di su troncon pa yega na e blachinan. For di su blachinan e ta elimina e salo. Bo ta reconoce esaki door di e formacion di plekinan blanco, salo concentra, riba e blachinan. E concentracion di salo por crea buraconan pasobra e ta come e blachi su paden. E blachi ta sigui crece y e buraco tambe ta bira mas grandi y depues di esey, e ta cay.
E Zwartmangel ta plama holo ora solo baha y ora solo subi. Zwartmangel su blachinan ta mustra shinishi; e ta un otro berde compara cu e otro sortonan di mangel.
Tambe tin diferente uzo pa cu e zwartmangel. E Zwartmangel chikito por come den caso di necesidad, pero mester herbe bon prome sino e ta venenoso. E ta un fuente di honing pa bij/abeha den e area di nos costanan, su flornan semper tin esaki den adundancia. E ta conoci pa produci un calidad halto di honing. Su troncon tin propiedadnan medicinal. Tambe ta uza e salo procedente di e blachinan den nos cushina.


text:
TEAM MULTI DISIPLINARIO DI MEO I BAB A BAI NA UN SNACK/ MINIMARKET DILANTI MISA DI BONAM
Na yegada di e Team na e minimarket nan a hasi nan kontrol i tabata tin algun kos administrativo ku nan mester atende kune.
Pero ora nan a yega na e snack un damita di aspekto chines a pasa man kue kaha di siga ku plaka kore bai warda. Ora e funshonaironan a tuma nota di loke ta pasando, nan a sali bai su tras te den un parti manera magazijn. Pero nada di e plaka. Ora ku e funshonario di BAB a bai saka e benta di dia via e KASSA di BAB a bin tuma nota ku foi ora e snack tabata habri ta 3 serbes so nan a dal riba e kaha. Pero e snack tabata tin por lo menos 8 hende para ta kumpra kos entre otro kuminda i bebida. Kemen ta kobra kliente sin dal esaki den kassa. Dado momentu e Chino a bisa ku ela kere ta atrako i ela kore bai warda sen. Pero despues e di ku ela bai warda e sen paso un truk ku a bin entrega juice i komo e no ta konfia e trahadonan ela bai warda e tiki sen ku ela kobra di e tres serbesnan. Pero durante e kombresashon te ku ora e Team a bandona e sito e sen no a sali foi kaminda nan a bai skonde.
MOMENTU KU DAMA TABATA BAI SKONDE SEN RIBA SPEED
MOMENTU KU FUNSHONARIONAN TA BAI WAK UNDA ELA BAI SKONDE E SEN
DELIBERANDO KON TA BAI ATENDE KU E ASUNTU AKI
INTEROGANDO E DAMA E CHINES RIBA SU AKTO
KETU BAI RIBA INTEROGASHON
DAMA TA SPLIKA KU UN KARA MASHA INOSENTE KU TA SPANTA ELA SPANTA
RIBA E IMAGEN AKI BO TA MIRA E TRAHA DI E KOMPANIA DI JUICE TA YENANDO E FREEZER KU JUICE HASIENDO SU TRABOU KOREKTAMENTE LEU FOI TUR KAHA DI PLAKA
BOU DI INTEROGASHON PISA PA SA DIKON NO TA UZA E KASSA PA REGISTRA BENTA DI DIA


text:
Definitivamente ’13 Reasons Why┬┤ ta un di e serienan di Netflix cu a causa mas impacto y mas polemica. No solamente pa su exito comercial cu e ta implica pa e plataforma di streaming, sino pa e tematica cu e ta aborda y e forma con e ta haci esaki.
Un di e criticanan mas grandi contra di su estreno tabata precisamente cu enbes di e causa reflexion riba e suicidio den adolescentenan, e serie lo dunanan e tips con pa haci esaki. Y esaki ta wordo confirma pa un informe publica, unda cu ta detaya di cu despues di cu e serie a wordo publica, e “manera pa comete suicidio” ta un di buskedanan riba Google cu mas a aumenta specialmente entre e hobennan.
Segun e estudio publica riba JAMA Internal Medicine entre 31 di Maart pa 19 di April (dos siman y mei despues di su lansamento) e buskedanan relaciona cu suicidio a aumenta cu’n 19% cu mas di 600 mil articulo y 11 miyon di tweets relaciona cu e serie.
E pregunta: “Con pa mata bo mes?” tabata esun mas busca entre tur e preguntanan, pa cual investigadonan a relaciona e programa cu e boluntad di comete un atentado contra di e bida, en bes di un solo interes pa e tema aki. Na e mesun tempo, e consultanan online via telefonnan directo pa preveni suicidio tambe a aumenta.
Pero no tur cos ta negativo, e estudio tambe a conclui cu e aumento di consciencia pa suicidio hubenil tambe a aumenta, cual ta wordo refleha den e aumento di un 23% di buskedanan manera “prevencion di suicidio”.
Segun John W. Ayers, director di investigacion y epidemiologo computacional di e San Diego State University, “no ta duidelijk si algun buskeda a precedi un intento real di suicidio, sin embargo e tendencianan cu suicidio real y e cobertura den medionan di comunicacion di esaki, ta klop cu e buskeda di metodonan exacto di con pa haci esaki, despues cu e serie a wordo pasa. Pero e informe ta conclui cu un analisis cu ta afirma cu ’13 Reasons Why’ lo a aumenta e consciencia di suicidio, sin aumenta di manera imboluntario e idea di esaki.
A pesar di tur cos, e creadornan di e serie ta argumenta cu al contrario e produccion lo yuda conscientisa e sociedad y e prevencion di suicidio, rason pa cual incluso ya ta trahando ariba un di dos temporada cu lo sigui toca e tema aki y otro temanan cu ta afecta hobennan actualmente.
Finalmente ta importante pa remarca cu no ta conoci si di berdad e serie aki ta e causante real of no di e casonan lamentabel di suicidio hubenil, pero mas bien ta e efecto real cu e medionan di comunicacion y e contenido cu esaki ta mustra, riba e accionnan di hende den bida real.


text:
Maneho di APFA ora ta trata di pension di su miembronan...
Pa loke ta e situacion di pension di trahadonan di Serlimar, caminda cu APFA a bati alarma cu nan tin un atraso di 3...
Marihuana ta un di e causanan di problemanan mental
Algo cu hopi hende no ta para keto na dje ta cu ‘marihuana ta un soft drug’, pero pa Sr. Eric Nassy, Drugscoordinator, tur...
Naturalesa mes ta transporta santo trece bek na Punta Brabo
Den area di Punta Brabo, direccion Manchebo ta un area cu tin hopi cambio den e coriente di lama, vooral den e temporada di...
DVG: Vacuna contra keintura geel a caba
Nos ta den e temporada di aña unda awa ta yobe mas den region di caribe y esaki ta trece cu ne tambe cu...
Ceramento di caminda en conexion cu asfaltamento
Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Malmokweg...
Muscles and Lungs ta apoya “Keep Aruba Polio Free” walk/run
Comunidad di Muscles and Lungs Crossfit Aruba ta duna nan support na e causa y caminata “Keep Aruba Polio Free” di Rotary Club of...
Awacero torencial a laga camindanan bou di awa
Relaciona cu e maltempo cu nos isla a haya den fin di siman, for di diasabra anochi te cu diadomingo marduga awa tabata basha...
Varadero Aruba ta bira dealer oficial di Cummins
Rondona pa un grupo grandi di invitado , Varadero oficialmente a lansa e prestigioso marca di motor di boto y generator “Cummins”. Varadero pa...
Minister di Cultura cu reconocimento special na Tecla Kelly
Den cuadro di e maneho di Minister di Cultura pa gradici como tambe sigui motiva y stimula esunnan cu ta aporta na promove, sostene...
Proyecto nobo di Serlimar SG: Serlimar Adopts a School
Serlimar Sui Generis a inicia su proyecto nobo “Serlimar Adopts a School” caminda a adopta Scol Caiquetio pa e aña escolar aki di 2018/2019....
Marina Real y Kustwacht a yuda den rescate di ‘Coco Loco’
Diabierna, den oranan di atardi, un patruya di Marina Real den cooperacion cu Kustwacht a mira un boto cu dos persona riba dje ta...
Amistad cu Sergio den Festival di Buki pa Mucha
Un grupo grandi di autor di buki pa mucha y ilustrador ta bay duna contenido na e Festival di Buki pa Mucha 2018. Nan...
Simposio tocante Postura “ Let’s sit the right way”
Recientemente Fundacion Movecion Ta Bida a organisa un simposio tocante postura. Esaki a tuma luga den Renaissance Convention Center, cual evento a cuminza 8.00...
Hackernan ta ricibi miles di dollar for di amantenan di porno
LONDON, Reino Uni- Varios habitante di Reino Uni a bira victima di piratanan informatico cu a mandanan email, den cual tabata indica cu nan...
Dialuna lo basha concret pa e canal di awa na Watty...
DOW ta desea di informa comunidad cu dialuna awor 15 di October lo basha e prome parti di concret pa completa e canal di...
Scol Caiquetio a disfruta di e cachonan di servicio di KIA/CEA
Den cuadro e proyecto ‘Cuida nos Cachonan’, e Team Extraordinario di KIA/CEA a haci un bishita na Scol Caiquetio. Un grupo di 4 miembro di...
Dia 13 di october ta Dia di Trahadonan di Prizon
Diasabra dia 13 di october ta celebra dia di trahadornan di prizon. Esaki lo wordo celebra e aña aki lo wordo celebra na Suriname. Trahadonan di...
Di tres acto di naturalisacion a tuma luga recientemente
Diaranson ultimo, dia 10 di october 2018, a tuma luga na Cas Ceremonia di Gobernador un ceremonia di naturalisacion. En total di 81 persona,...
Problemanan mental ta bira pio cu e uzo di droga
Tur hende den algun fase den nan bida, a haya nan den un depresion, esey no kiermen cu e ta un problema mental. Dr....
Havenstraat lo haya un caminda di beton
Director di DOW, Sr. Marlon Croes, durante un rueda di prensa a informa cu entrante dialuna, 15 di october, lo cuminsa cu e trabaonan...


text:
Lider di fraccion Marlon Sneek
ORANJESTAD(AAN)– E bario di Pos Chikito y vecindario a conoce un transformacion increibel den ultimo añanan bou maneho di Gabinete Mike Eman I y II caminda tur dia por mira e trabou grandi cu a wordo ehecuta pa sirbi interes di e bario y di habitantenan di pariba di brug, lider di fraccion di AVP, sr Marlon Sneek a declara durante conferencia di prensa di fraccion berde.
El a mustra riba e proyecto Green Corridor caminda tur hende cu traslada nan mes riba e caretera principal aki por mira su efecto positivo y bunita cu e tabatin mientras cu a percura pa varios parke di recreacion y facilidad pa habitantenan di e bario di Pos Chikito y vecindario por bin pa haci ehercicio y asina diverti y traha riba nan estado fisico den nan oranan liber.
E impacto di e proyectonan aki ta grandi pa no solamente e bario di Pos Chikito pero otro barionan tambe, entre otro e cartera renoba cu ta pasa den San Barbola, barionan di Savaneta cu a haya un cara nobo, Mabon, Brazil te na San Nicolas.
Un proyecto cu no solamente a drecha e bario pero a percura pa un trafico miho controla cu ta permiti tur hende yega nan cas cerca famia mas rapido cu mucho mas tempo pa dedica na henter e famia y otro asuntonan diario.
“Tur hende por mira e buniteza di e proyecto aki, caminda a duna y drecha calidad di bida di e bario aki pero awor nos por mira cu MEP den gobierno hunto cu POR, loke nan tin pa e bario di Pos Chikito, ta un dump ya cu esey ta Proyectonan Pa Partido (PPP) di MEP, proyectonan pa esunnan cu ta sponsor partido, kendenan ta doño di partido.
Historia ta mustra cu e edificio cu den pasado tabata wordo uza pa keur auto y awor minister di infrastructura a dicidi di huur e edificio aki pa Serlimar, despues cu e departamento pa keur auto, a muda bay Barcadera.
Sinembargo minister encarga cu esaki a core bay Parlamento di 15 di maart y pidi reunion cu comision financiero y e comision di infrastructura insinuando, mustrando riba e desaroyo rond di mudamento di DTI y e consecuencianan cu esaki lo tin pa pais Aruba.
Entre otro el a mal informa miembronan di e dos comisionnan aki cu e minister anterior lo a firma un contract ilegal, lo a manda e departamento pa un edificio cu no ta sirbi y costoso, creando un scenario den cual e por a ehecuta su plan, bisando cu Parlamento keda pendiente ya cu e lo manda e documentonan riba tur e desaroyonan aki. Pero despues nos por a mira cu Hues a bati su dede y bise cu tur cos ta na ordo y e mester cumpli cu e acuerdo hasi.
Mientrastanto e minister a prolonga e huur di e edificio na Pos Chikito den cual no tabatin ningun hende of departamento y tur esaki solamente pa tene doño di partido contento , ya cu tin cu tene doño di e partido contento.
Minister concerni di infrastructura a sigui hunga su rol pa yuda doño di partido tratando di cancela y kibra e contract cu doño di e edificio nobo na Barcadera, kende a dicidi di bay Corte contra di minister. Corte naturalmente a informa e minister cu e contract tin cu wordo respeta ya cu no tin nada malo na esaki y cu mester cumpli cu e contract aki, creando un situacion dificil pa e minister kende ya caba a sigura doño di partido, cu prolongacion di contract di e eficio na Pos Chikito.
Pa por cumpli e minister a bin cu e briyante idea pa muda oficina di Serlimar pa e edificio na Pos Chikito, loke a lanta un angustia grandi den henter e bario.
Riba dje minister di finansa tambe a bin dilanti den conferencia di prensa y confirma e plan aki pero awor diripiente e minister ta papia cu ta medionan di comunicacion ta malinformando pueblo y cu esaki no ta e plan. Mustrando un biaha mas cu su meta principal tras di prolongacion di huur di e edificio na Pos Chikito, ta di cumpli cu patronisador nan, cumpli cu doño di partido creando problema innecesario pa e bario aki,” lider di fraccion di AVP, Marlon Sneek a declara.


text:
by LocoGamer | May 9, 2018 | XboxSo Bungie porfin a los e di dos expansion pa Destiny 2. E expansion aki ta casi 7 gb di space y e ta mas grandi y tambe mas chikito cu Curse of Osiris. Nos lo splica mas despues ki nos kiermen. E expansion aki yama Warmind y e biaha aki bo ta bay sa e secretonan di e...
by LocoGamer | Feb 3, 2018 | PC, Playstation, Top News, XboxUbisoft a laga sa kico tur lo ta inclui den DLC content di Far Cry 5 su season pass, cu lo ta obtenibel cu e Gold Edition di e wega of sino via add-on purchase den e store di PS4, Xbox One, y PC. Volgens e publisher, e DLC ta diseña pa “take players on three...
by LocoGamer | Jan 30, 2018 | PC, Playstation, XboxActivision a release e prome Live Action trailer pa e prome DLC di Call of Duty: WW2. Check e out akinan!...
by LocoGamer | Jan 22, 2018 | Nintendo, PC, Playstation, Top News, XboxSigui e storia di Assassin’s Creed Origins cu e prome expansion “The Hidden Ones”. Ubisoft a release e trailer pa e prome expansion aki cu lo ta obtenibel mañan dia 23 di januari! Check out e trailer akibou!...
by LocoGamer | Jan 21, 2018 | PC, Playstation, Top News, XboxAki un par di siman Battlefield 1 lo ricibi un otro batch di new content. EA a anuncia cu Apocalypse, e lo ta e di 4 y ultimo DLC expansion cu ta bin pa e WW1 shooter. E DLC aki lo lansa den february pa esnan cu tin e Premium Pass. E expansion aki lo trece 5 new maps...


text:
♡
E frasenan aki mester ta importante pa nos como un declaracion di amor.
- “Mi ta pordona bo.” Ambos mester ta dispuesto pa pordona otro, p’asina por sigui brinda otro amor y comprension.
- “Mi ta sacrifica pa bo.” E sacrificio no ta depende di bo estado di bienestar, pero door cu uno ta existi y ta un persona cu ta bale la pena pa sacrifica p’e.
- “Mi ta respeta bo.” Respeta otro su opinion y considera su sentimentonan, pues mi ta trata bo manera un persona cu su propio pensamento, speransa, soño y deseo.
- “Mi ta apoya bo.” Bo por ta sigur cu bo lo tin loke bo mester fisicamente, emocionalmente, spiritualmente y mentalmente. Mi lo lanta bo bek, ora bo cay of no tin animo.
- “Mi ta protega bo.” Percura pa boso ta e luga sigur di cada un y esun cu semper uno por confia.
- “Mi ta comprometi cu bo.” Haci boso relacion un prioridad den bida y ta ansioso pa boso futuro, pasobra ta algo cu boso kier pa eternidad.


text:
ORANJESTAD (AAN): Abo por a mira Franky? Famia ta haci un suplica na comunidad debi cu un miembro di famia pa algun tempo caba nan no a scucha nada y tampoco no a wake ningun caminda.
E famia ta teme y ta preocupa pa cual nan ta solicita ayudo relaciona cu na ser keri Franklin “Franky” Anthony Jacopucci.
Franky a nace dia 16 Juli 1960 na Aruba, pues e tin 58 aña di edad. E ta hopi conoci den Catiri, Tanki Leendert.
Hende sa mire hopi tambe ta cana di Catiri pa Rancho pero mas cu un luna ningun famia noa wake ni a tende nada mas di “Franky” cu ta un persona cu ta sufri di epilepsia.
Si acaso bo localiza Franky, nan ta pidi pa saca su potret manda esaki y splica famia unda mas o menos a mire pa asina famia sigui buske.
Ta suplica pa tuma contacto cu famia pa medio di Whatsapp na e number 742-3693 Ta suplica comunidad pa duna un man na e famia pa asina localiza nan ser keri.


text:
Prijs di hooi na Aruba ta stabil y conforme cu prijs mundial
Santa Rosa kier informa tur usuario y cumpradornan di hooi cu e prijs na cual Santa Rosa ta bende hooi ta conforme prijs mundial. Cual prijs ta wordo afecta debi na e secura cu merca y otro paisnan ta pasando aden, cu ta haci e produccion di hooi uno mas dificil.
Despues di a evalua e mercado di hooi mundialmente, Santa Rosa a scohe pa importa hooi for di e bendedor AM CAN na Merca, kende a mustra di ta bende e hooi di mihor calidad y na e prijs mas faborabel. Santa Rosa y e compania AM CAN tin un relacion estrecho y di confiansa, unda cu pagonan ta wordo haci a base di un factura valido pa tres luna, cual ta faborabel mirando e sistema di pago di Gobierno di Aruba.
Por tuma nota cu lo por importa hooi for di paisnan mas sercano manera Venezuela y Colombia, pero sinembargo Santa Rosa a opta pa no haci esaki debi na e calidad inferior di hooi. Pa loke ta trata e mercado Canades, kende tambe ta produci hooi di calidad halto, Santa Rosa a dicidi di no cumpra for di e productornan aki debi cu e prijs na Canada ta 2x mas cu e prijs na cual hooi ta wordo cumpra for di Merca na e momentonan aki.
Mirando e factornan aki ta safe pa bisa cu e importacion di hooi na e momentonan aki ta esun di mas faborabel pa e consumidornan na Aruba.
Apesar di ta sumamente contento y satisfecho cu e prijs na cual hooi ta wordo cumpra for di AM CAN na Merca, mirando e prijs mundial di hooi, Santa Rosa ta constantemente den busca na prijsnan mas abou pa asina brinda na e criadornan di bestia local, cual ta Santa Rosa su meta principal.


text:
Departamento di Pesca
Si nos analisa e historia y custumber di piscamento y e influencia cu esaki tabatin y tin ainda na Aruba, nos ta yega na conclusion cu piscamento ta forma parti integral di Aruba su cultura.
Piscamento ta e di dos ofishi mas biew na mundo, cual ta conta pa Aruba tambe, esaki a wordo demostra dor di excavacionan cu a wordo haci full rond di Aruba. Na momento cu colonialistanan Europeo a pone pia riba Aruba pa prome biaha, nan a nota cu parti grandi di e alimentonan tabata proven di lama.
E herencia cultural di piscamento ta fuerte den e character di e Arubianonan, cual por wordo mira na e hecho cu lugarnan di pisca, sitionan pa subi, baha y sconde boto durante mal tempo a keda hopi consistente durante e siglonan.
Desde inicio DLVV a pone infasis riba e necesidad pa hisa e aspecto di concientisacion di seguridad riba lama. Regularmente DLVV y Centro di Pesca Hadicurari ta duna charlanan tocante e seguridad riba lama y ta encurasha piscadornan pa prepara nan mes pa cualkier eventualidad.
Un di e puntonan cu DLVV ta pone hopi infasis riba dje ta pa tur e piscador percura cu un hende na tera sa di nan paradero y orario di regresa tera, esaki lo haci un mission di Search and Rescue hopi mas facil y cu posibel resultadonan positive.
Peskeria tin un balor grandi pa Aruba, y pa tal motibo DLVV tin como meta pa guia esaki den un direccion sostenibel.


text:
Karta pa Presidente di Staten relashoná ku Futuro di DAE
Willemstad, 13 di ougùstùs 2013
Presidente di Parlamento
Señor M.C.F. Franco
Wilhelminaplein # 4
Presente
Tópiko: Delantá Reunion di djaluna 19 di ougùstùs 2013.
Honorabel señor Franco,
Suskrito den representashon di frakshon Movementu Futuro Kòrsou (MFK) i Frakson di MAN, pa medio di esaki ta aserká Bo persona ku e siguiente petishon.
Frakshon Movementu Futuro Kòrsou i Frakson di MAN a risibí un konvokashon pa asistí djaluna 19 ougùstùs próksimo, nueb’or di mainta, pa kontinuashon di un reunion públiko, den kua ta sigui trata e punto di agènda relashoná ku D.A.E.
Frakshon Movementu Futuro Kòrsou i Frakson di MAN a tuma nota ku último dianan konseho di minister ta den reunion ku trahadónan di DAE buskando solushon pa e situashon ku a surgi ku e kompania en general i trahadónan di D.A.E. en partikular. E problemátika ku a surgi mester tin priorodidat di tur sektor denter di komunidat! Si aworakí parlamentu no poné komo prioridat i si mira e efekto multiplikadó ku esaki tin, e konsekuenshanan por ta grave pa ekonomia.
Frakshon Movementu Futuro Kòrsou i Frakson di MAN ta di opinion ku no por tarda niun dia mas, pa konhuntamente buska i yega na un solushon duradero. Ta boluntat polítiko i komprenshon mester tin pa asina sano huisio por prevalesé.
Frakshon Movementu Futuro Kòrsou i Frakson di MAN entre otro pa e motibu ariba menshoná, ta aserká Bo persona ku e petishon pa mirando e prioridat, e importansha i e klaridat ku mester tin pa tur hende den e asuntu aki, pa delantá e reunion di djaluna próksimo. Nos frakshon ta sugerí Bo persona pa laga esaki tuma lugá e siman aki mes, mas tarda djabièrnè 16 di ougùstùs 2013.
Frakshon Movementu Futuro Kòrsou i Frakson di MAN, mirando e embergadura i e seriedat di e problemátika aki, ta pidi pa invitá tambe banda di e minister di Tráfiko i Komunikashon, minister Presidente, minister di Asuntunan Ekonómiko, minister di Asuntunan di Labor i Soshal pa nan tei presente na e reunion ariba menshoná.
Frakshon di MFK i Frakshon di MAN ta konta riba bo koperashon pa ku esaki.
Suskrito adelantá ta gradisí Bo persona pa kumpli ku nos petishon hasí i ta despedí ku un kordial saludo.
Na nòmber di frakshon Movementu Futuro Kòrsou i Frakshon di MAN,
Atentamente,
Gerrit F. Schotte
Lider di Frakshon di MFK
Hensley Koeiman
Lider di Frakshon di MAN
Amerigó Thodé
Miembro di Frakshon di MFK


text:
Na: Minister di VVRP
Sra. Zita Jesus-Leito
PRESENTE
Kòrsou, 9 di òktober 2018
Tópiko: Tarea di BTP&U komo reguladó ta un tarea ku ta bai mas leu komo solamente kontrolá faktura i gastunan i fiha preis. Ta responsabilidat di BTP&U pa kontrolá kalidat i tambe investigá keho nan riba e produktonan ku nan ta regulá, manera e hopi kehonan ku tin riba Pagatinu.
Honorabel Sra. Zita- Leito,
Pa medio di e karta aki suskrito kier pidi Minister su atenshon pa lo siguiente.
Ta asina ku den nos komunidat tin hopi reklamo riba e produkto di Aqualectra ku yama Pagatinu. Bastante ta e siudadanonan ta konstatá ku e pagatinu ta kaba lihe for di ora ku nan a pasa di e sistema di paga nan resibu na fin di luna pa medio di un meter di koriente pa e sistema di Pagatinu.
E keho aki tin basta tempu ta biba den nos komunidat i Aqualectra komo e empresa ku ta entrega e produkto lógikamente ta argumentá ku e keho aki no ta korekto, loke no ta sorprendé nos, debí ku komo produktor i distribuidor di awa i koriente ta mas ku lógiko ku Aqualectra lo defendé su produkto.
Pero pa nos esun yama pa skucha, investigá i informá pueblo ta e reguladó ku den e kaso aki ta BTP&U. Manera ya menshoná BTP&U su tarea no ta solamente regulá preis di e produktonan ku nan tin e tarea pa regulá, pero ta nan deber tambe pa na promé lugá pueblo risibí e kantidat di Kwh. ku nan tin derechi riba dje konforme e lista di preis di Aqualectra i tambe e kalidat di e produkto i e meternan ku ta wòrdu usa mester wòrdu kontrolá dor di BTP&U.
A base di esaki nos kier hasi e siguiente preguntanan na Minister Jesus-Leito konforme artíkulo 96 di Reglamento di Orden di Parlamento;
Preguntanan:
⦁ Minister por informá Parlamento kon BTP&U ta hasi kontrol di kalidat riba e produktonan ku nan tin bou di nan komo reguladó?
⦁ BTP&U ta konsiente ku komo reguladó nan tin e responsabilidat di skucha pueblo su inkietut nan riba produktonan ku nan ta regulá i hasi e investigashonnan nesesario?
⦁ BTP&U ta dispone di un departamento ku ta enkargá su mes ku e tarea di kontrol di kalidat i tambe ku e pueblo ta haña di bèrdat e kantidat di Kwh. den e kaso aki ku nan ta paga p’e?
⦁ Minister a yega di skucha e kehonan for di komunidat riba e sistema di Pagatinu ku Aqualectra ta ofresé na komunidat?
⦁ Kon BTP&U ta atendé ku kehonan ku ta sali for di komunidat, manera den e kaso aki esun di Pagatinu?
⦁ BTP&U a yega di hasi investigashon riba e sistema di Pagatinu ku Aqualectra ta ofresé na komunidat?
⦁ Si kontesta na pregunta seis (6) ta afirmativo, Minister por fasilitá Parlamento resultado di e investigashon aki.
⦁ Si no a yega di hasi ningun investigashon riba e sistema di Pagatinu, Minister lo instruí BTP&U pa laga hasi un investigashon profundo riba e sistema di Pagatinu, pa asina pueblo por sa ku loke nan ta konstatá ta bèrdat si òf no?
Frakshon di MFK representá den e kaso aki pa Parlamentario Gilmar “Pik” Pisas ta spera di haña kontesta mas pronto ku ta posibel riba nos preguntanan, pa asina pueblo por sa ku si loke nan ta konstatá ku e sistema di Pagatinu, esta ku e koriente ta kaba mas lihé ku ora tin un meter, ta kuadra ku bèrdat i ku tambe ku a hasi un kontrol di parti di un órgano independiente manera BTP&U.
Atentamente,
Gilmar “Pik” Pisas
Miembro di Parlamento
Frakshon di MFK
Na: Presidente di Parlamento di Kòrsou
Sr. W. Millerson
Wilhelminaplein # 4
PRESENTE
Kòrsou, 27 di sèptèmber 2018
Apresiabel Sr. Millerson,
Pa medio di e karta aki, hasiendo uso di artíkulo 96 di reglamentu di órden
di Parlamento, mi ke pidi bo persona pa dirigí e karta athunto na Minister Zita Jesus-Leito enkargá ku VVRP, ku preguntanan ku mi persona ta hasi na e minister konserní.
Danki pa e koperashon.
Atentamente,
Gilmar “Pik” Pisas
Miembro di Parlamento
Frakshon di MFK


text:
ORANJESTAD (AAN) — Un “Veiligheidshuis” no ta un cas sino un sistema innova di traha den cua ta pone e siguridad di cada ciudadano na prome luga. Ta trata aki di un sistema di cooperacion entre tur departamento cu ta envolvi cu asuntonan hudicial y social pa atende cu casonan di personanan cu haya nan den contacto cu husticia. Prome Minister Evelyn Wever-Croes ta bisa cu e meta principal ta pa crea un Aruba mas sigur y pa duna e personanan un otro oportunidad.
Na e momento cu tin un caso cu problema social, Departamento di Asuntonan Social, Reclassering, Polis, Voogdijraad, With Gele Kruis, y otronan ta sinta hunto pa trata cada caso individual y hunto traha un plan con pa yuda pa un persona sali for di su problema y pa evita cu e ta bolbe cay den e problema. Cu esaki, Gobierno di Aruba ta cumpli cu e meta principal di pone e ser humano central y percura cu cada ciudadano ta sigur den nos comunidad.
ESPECIALMENTE PA NOS MUCHANAN:
Despues di e morto di e dos angelitonan na november 2018, tur hende na Aruba ta convenci cu no solamente nos tin un problema social sino un explosion social.
E unico forma pa nos garantisa e siguridad di nos muchanan y garantisa cu ningun mucha mas ta core peliger manera e dos angelitonan ta door di traha uni cu tur departamento. Di e manera aki por detecta problemanan tempran y por tuma accion pa evita cu mas victima ta cay.
“Mi ta hopi orguyoso cu Gabinete Wever-Croes por pone e prome paso den e direccion di un Aruba mas sigur pa brinda siguridad na tur ciudadano especialmente na nos muchanan cumpliendo asina cu nos mision pa pone e ser humano central”, Prome Minister a expresa.


text:
Cooper – MFK: Martina e Minister ku a firma mas MOU’s, pero ku no a re-aktiva nos ekonomia!
Manera frakshon di MFK a informá Minister kaba, ku nos lo atendé unu pa unu e tantísimo MOU nan ku minister Martina di MAN a firma, pero ketu bai tin un deterioro den ekonomia di Kòrsou. I nos no ta mirando ku Gabinete Rhuggenaath, forma dor di PAR, MAN i PIN, i kaminda bo persona tin e kartera di Ekonomia, ta hasi mucho pa a aktivá nos ekonomia, tur indikashon ta ku nos lo sera aña 2018 ku un kontrakshon -1.0 % òf mas atrobe.
Awe nos kier pone lus riba e MOU ku Minister a firma ku QCREDITS. Nos ta konsiderá e forma aki di finansiamentu komo un sla bou di faha na institutonan finansiero manera KORPODEKO, OBNA i otro institutonan finansiero di Kòrsou. Frakshon di MFK ta haña ku e akshon aki di gobièrnu den fortifiká QCredits, ku esaki lo debilitá e bankonan di gobièrnu manera Korpodeko i OBNA. Den medionan di komunikashon a sali ku QCredits a kuminsá duna krédito na empresanan na Kòrsou, Aruba i Boneiru for di den aña 2015. Awor si esaki ta bèrdat, ta surgi e pregunta mesora, dikon awor ta gobièrnu di Kòrsou ta esun ku mester hinka fondonan públiko den e negoshi aki?
Karta 4 Okt 2018 – E Minister di MOU’s, Kon ta para ku e proyekto di Qcredits, Minister a krea kompetensha… by MFK on Scribd


text:
ULTIMO ORA. BONEIRU. Algu prome ku 1or di marduga un kaso lamentabel ta tuma luga na kaya Irma na Antriol pariba. Na un apartamento polis ta yega y enkontra un dama ku No ta reakshonando[…]
Month: February 2017
Continue reading …
412 KILO DI KOKA KONFISKA.
Continue reading …
PROME MORTO DEN TRAFIKO NA BONEIRU.
Continue reading …
ATRAKO ARMA RIBA HONG BAR NA PLAYA PABOU KAMINDA TIRU A KAI TAMBE.
Continue reading …
ATRAKO RIBA UN PAREHA NA ALTURA DI MALEKON.
Continue reading …
TRUK TA AKSIDENTA DEN KASHI KORIENTE.
Continue reading …


text:
Notisia
Publikashon
Kiko pa hasi
Bo a yega di pèrdè bo pasport, sédula òf reibeweis? Òf bo tabata envolví den un aksidente di outo? Bo tabata sa kiko pa hasi e ora ei? Na kontinuashon ta duna splikashon kiko por hasi den e diferente kasonan aki.
Pèrdè pasport, sédula òf reibeweis
Mèldu e pèrdida di bo pasport òf sédula na Kranshi. Mèldu e pèrdida di bo reibeweis na Ofisina di Reibeweis. Hasi bo petishon pa un reibeweis nobo mesora.
Pa apliká pa un pasport òf sédula nobo, mester traha un sita via Bentana di Informashon. Bo por traha un sita via email: sita@gobiernu.cw
Bo no ta inskribí na Kòrsou?
Bai Gabinete di Gobernador, yena e formulario i hasi petishon pa bo pasport (di emergensia).
Tene kuenta! Si tin sospecho di abusu, ta mèldu esaki na polis pa hasi investigashon.
Mas informashon:
- Yama òf bèl Bentana di Informashon na 0800-1515 (grátis) òf 433-3123
- Gabinete di Gobernador na 461-8555
Den kaso ku un di e dokumentunan aki riba menshoná a wòrdu hòrtá, semper ta bon pa hasi un denunsia serka polis.
Aksidente di tráfiko
Si ta trata di un aksidente:
- ku herido grave
- ku morto
- di ‘hit & run’
- komo konsekuensia di pasa den lus kòrá
- kaminda e shofùr bou di influensia di alkohòl
yama 911 promé i despues Forensys (CRS) na 199.
Si no ta trata di un di e kasonan ariba menshoná, yama Forensys. Si na yegada di Forensys resultá ku un di e personanan enbolbí den e aksidente no tin reibeweis, òf su papelnan di outo no ta na òrdu, ainda por yama 917. Polis lo bin pa traha un prosèsverbal i eventualmente konfiská e vehíkulo en kuestion.
Telefòn (+5999) 866-6800
Telefòn (+5999) 866-6400
Telefòn (+5999) 866-6300
Telefòn (+5999) 866-6700
Telefòn (+5999) 866-6900


text:
15 aña pasa gobierno di Aruba a introduci un seguro medico social: Algemene Ziektekosten Verzekering (AZV). Un seguro medico social ta un sistema unda gobierno ta sigura cu ful e pueblo tin seguro medico, esaki ta inclui hende grandi, mucha, personanan incapacita y personanan sin trabou.
Hopi biaha AZV ta den prensa y ta wordo critica. Mastanto e critica ta dirigi na kico tur ta wordo cubri door di AZV, pero tambe e problema financiero. Pero dicon eigenlijk AZV a wordo introduci? Den e prome articulo di e series di AZV, mi lo conta untiki di e historia di seguro medico na Aruba y tambe con AZV ta funciona.
Untiki di e historia di seguro medico na Aruba
Prome cu AZV a wordo introduci, tabata tin diferente categorianan di seguro medico (tabel 1). Den box 1 bo por lesa den mas detaye con e diferente categoria ta reparti. Mane bo por lesa, tabata tin diferente categorianan y nan no ta facil pa separa for di otro. Ora cu mi a entrevista diferente dokter y apotheker over di e sistema prome cu AZV, nan tabata sa mas of menos con e categorianan tabata reparti, pero e no tabata ful claro.
Den un entrevista Dr. Jacques van Veen, cu tabata Directeur di Directie Volksgezondheid tempo cu AZV a wordo implementa, ta conta cu un problema grandi di tin tanto diferente categoria tabata cu gobierno no tabata tin control ni un idea di cuanto cuido medico tabata costa na Aruba. Asina no por a controla e budget pa salud, unda cu gobierno tabata tin problema pa paga dokternan. Tampoco tabata tin control riba e calidad di cuido medico, Van Veen ta sigui conta. Door cu gobierno no tabata tin suficiente control riba salubridad, e la haci e sistema medico vulnerabel pa corupcion. Segun un estudio di Edo Haan, hopi hende a logra haya un PPK pa motibo político, sin tabata tin derecho riba dje.
Dr. van Veen ta conta cu un otro motibo dicon AZV a wordo introduci ta paso e personanan cu PPK tabata tin dificultad pa haya un sita na dokter. Nan mester a warda tin biaha hopi largo pa haya un sita, tanten cu personanan cu paga cash si tabata haya sita dibiaha. Ademas e seguro privanan no tabata cubri condicion medico pre-existente y SVB tabata cubri e condicionnan medico pa dos aña so. Esaki a haci cu un parti grandi di gasto medico di patientnan cu condicion medico pre-existente tabata mester a sali for di nan mesun cartera.
Segun Joost van de Kamp, Public Relations Officer di AZV, AZV si ta cubri e gasto di condicion medico pre-existente. Condicion medico incomun ainda ta un punto di discusion. Esaki mi lo mester investiga ainda y esaki lo por ta un topico pa un proximo articulo.
E comienso di AZV
Na aña 1992 e ley pa introduci AZV a wordo aproba den parlamento. Na aña 1998 Centrale Bank van Aruba (CBA) a manda un carta pa Minister-President tocante e alcanse financiero di AZV. Den e carta aki CBA ta conseha gobierno pa implementa un mini-stelsel. Esaki ta encera cu personanan cu tin un entrada abou lo wordo cubri door di AZV y e personanan cu tin un salario mas halto, lo mester busca seguro priva.
Gobierno a dicidi di toch bai door cu AZV como un seguro medico social. Segun ex-Minister President meneer Henny Eman, gobierno a implementa AZV paso nan tabata kier pa tur hende na Aruba ta segura y tambe e hendenan cu salario mas halto lo ta esunnan cu lo contribui mas na AZV. E dos sistemanan aki mester wordo analisa mas profundo, prome cu por bisa cu un ta miho cu e otro.
Na aña 2001, AZV a habri su porta como seguro medico pa tur hende cu ta inscribi na Censo di Aruba. Esaki a haci cu PPK no ta existi mas. Ademas, SVB a stop cu nan seguro medico. Hopi compania di seguro priva, manera Fatum, Ennia y New India Insurance tambe a stop nan seguro medico. Consequentemente, mayoria hende cu seguro priva a perde nan seguro.
Desde comienso AZV tabata tin problema financiero. Dr. van Veen ta conta cu ora AZV a wordo implementa e tarifa tabata hopi abou, 7% di salario: 0,5% e empleado ta contribui y 6,5% e compania. Esaki a causa cu Gobierno mester a cubri un landsbijdrage basta grandi. Na aña 2001 e landsbijdrage tabata AFL 133 miyon. Na aña 2014 e tarifa tabata 11,5%, pero ainda e entrada di AZV no tabata suficiente y gobierno a dicidi di implementa BAZV, cu ta un porcentahe cu ta wordo paga riba tur benta di servicio y producto (indirecte belasting). E BAZV tabata na principio 1% y e la bira 2% na juli 2015. Na mesun momento nan a baha e tarifa pa 10,5%. E idea tras di e BAZV ta cu trahado ilegal, turista y personanan sin trabou tambe lo contribui na e fondo di AZV.
Segun Dr. van Veen, ora parlamento a aproba e ley di AZV, nan a fiha pa ta budget neutral, pa e ora gobierno no mester cubri nan gastonan. Sinembargo, ainda esaki no ta e caso. Na aña 2014 e landsbijdrage di gobierno tabata AFL 119,8 miyon. Despues cu a subi e BAZV di 1% pa 2%, e landsbijdrage di aña 2015 a baha pa AFL 53,8 miyon. Dr. van Veen ta conta cu awo si tin un miho bista riba e gastonan di cuido medico y esey por mira na AZV su jaarrekeningen. Den tabel 2. por wak un resumen di e cifranan menciona.
CON AZV TA FUNCIONA
E Chief Executive Officer (CEO) ta encarga pa AZV funciona mane mester ta. E Raad van Commissarissen ta controla e CEO y zorg cu tur cos ta bai segun e ley di AZV. E Raad van Commissarissen tambe ta e contacto entre AZV cu Minister di Salubridad. E Chief Medical Officer (CMO) ta e cabes riba e parti di cuido medico, dus e dokter, remedi y specialistanan. E Chief Financial Officer (CFO) ta e cabes riba e parti financiero, e declaraties, administratie etc. Y e Chief ICT Officer (CIO) ta encarga cu ICT, dus e computernan, database y tambe promedico cu ta un sistema unda laboratorionan y dokternan por comparti informacion di patientnan.
Den un entrevista cu Joost van de Kamp, e ta conta over di con AZV ta funciona. AZV ta haya su fondo den tres manera: e tarifa di trahadonan, BAZV y e landsbijdrage. E landsbijdrage ta e suma cu gobierno tin cu cubri door cu e entrada di tarifa y BAZV no ta suficiente. Den figura 1 tin e organogram di AZV.
Segun Joost van de Kamp, AZV ta traha cu manpower planning pa calcula cuanto specialista, dokter y apotheker lo mester na Aruba. Asina nan ta dicidi cuanto y cua specialistanan nan ta tuma den servicio. Door cu Aruba ta un isla chikito, tin specialista cu no lo ta economico pa tuma den servicio segun e manpower planning. Esaki ta e rason cu no tin tur specialista na Aruba y pesey patientnan ta wordo manda afo pa tratamento. Joost van de Kamp ta conta cu cardiologonan di Maastricht a yega di bin Aruba pa entrena e cardiologonan di Aruba haci operacion di pone un stent. Al final e la sali mas caro pa haci e operacion na Aruba, cu si lo a manda e patient afo. Pero e beneficio di hacie na Aruba ta cu e patient por keda na cas cu su famia. Esaki ta consideracion cu Minister di Salubridad Publico y Minister di Finansas mester haci.
Ademas e la splica cu tin un comision independiente: Commissie Grensoverschrijdende Zorg (CGZ) cu ta dicidi ken ta wordo manda afo pa tratamento. E comision aki ta consisti di 4 diferente specialista y un consehero medico di AZV, pero e consehero no tin derecho di vota. E administracion di e comision ta wordo haci door di un trahado di AZV y nan gastonan ta wordo cubri door di AZV.
E palabra independiente ta dudoso paso e comision aki ta cay bou AZV, pero solamente e 4 specialistanan ta haci a decision di ken ta wordo manda afo y AZV no por involucra su mes den e decision. Mi a puntra AZV ken ta dicidi ken ta den e comision y con e decision ta wordo haci, y mi no a haya un contesta bek ainda.
Den e articulo aki ainda e contesta riba e pregunta “Dicon AZV a wordo introduci?” no por wordo contesta completamente. E sistema prome cu AZV no tabata ful claro y no tabata tin bon control riba e gastonan di cuido medico. Manera a wordo menciona, un di e motibonan pa a introduci un sistema di seguro medico social ta pa tin un miho bista y control riba e gastonan y tambe vigilancia riba e calidad di cuido medico.
Pero esaki no specificamente kemen cu mester implementa un sistema manera AZV. Ban bisa, porta e sistema cu CBA a propone tambe lo por a mehora e situacion. Den e proximo articulo, mi lo werk uit e beneficio- y e limitenan mas importante di seguro social en general y mas en specifico di AZV. Asina bo por haya un miho idea dicon AZV a wordo implementa y tambe por wak si bo ta di acuerdo cu e implementacion di AZV.


text:
Atencion: un alerta pa biento duro y lama localmente bastante bruto ta keto bai na vigor…Pero lo wordo cancela pa diaranson 6 am…
Tempo:
Parcialmente nubla y generalmente seco. Den marduga y mañan: levemente te parcialmente nubla cu localmente un awasero pasahero.
Temperatura:
Maximo 33 grado Celsius y temperatura minimo 27 grado Celsius.
Solo:
Solo lo baha awe nochi 07:02 pm y lo sali mañan mainta 06:28 am.
Biento:
Modera te bastante fuerte for di direccion generalmente oost; forsa 4 te 5 (20 te 39 km/ora, 11 te 21 nudo). Den dia fuerte te duro den rafaga; forsa 6 te 7 (40 te 61 km/ora, 22 te 33 nudo)
Situacion general di tempo:
Sen proximo 24 ora no ta premira cambionan significante den e tipo di weer cu ta reina actualmente. Temporalmente mas nubia por pasa riba e isla produci un awasero pasahero. Mas aleu, e diferencianan di presion di aire den area di Caribe ta sigui ta grandi, pero lo bay mengua un poco mei mei di siman cu ta habriendo aki poniendo cu biento tambe lo baha poco.
Condicion di lama:
Olanan di lama lo ta for di direccion oost cu haltura di 4 te localmente 7 pia cu e olanan di mas halto na costanan oost, noordoost te noordwest di e isla. Ta pidi usuarionan di lama pa tene cuenta cu esaki y procede cu cautela riba lama habri.
Fenomenonan special: ningun
Tempo tropical significante: ningun
Potencial di awacero pa proximo 24 ora: 1 mm; localmente por varia
Registracion di temperatura (Celsius) y awacero (mm) den ultimo 24 ora:
Airport max 34 / min 27 / 0.0
Pronostico di tempo pa proximo dianan di siman:
Parcialmente nubla cu localmente un awasero pasahero. Biento lo ta for di generalmente direccion oost y modera te basta fuerte; den dia fuerte te duro den rafaga;
temperatura max / min lo ta: 33/27


text:
Hopi hende ta kritiká Merka na e momentunan aki pa su gueranan na Iraq, Afghanistan i otro kaminda. Hopi biaha nos ta di akuer-
do. Sin embargo, e krítikonan aki kasi nunka no ta dispuesto pa wak den spil.
Ta kosechá loke a sembra
Loke Pastor Wright a bisa no ta konta pa Merka so. E ta konta pa nos tambe. Tin boluntarionan na Boneiru ta hasi donashon (via Rotary Club Bonaire) pa duna muchanan kuminda na skol, paso na kas nan no ta haña. E boluntarionan aki ta meresé rèspèt. Pero na mesun momentu nos tin ku puntra nos mes ta kon ta posibel ku te ainda nos no a logra organisá komunidat di tal forma ku e tipo di situashon aki no ta eksistí mas? Nos polítikonan ta hasiendo un bon trabou? I kiko nos mes ta hasiendo pa mehorá nos polítika? I nos ekonomia lokal?
Pastor Wright a ekspresá un bèrdat spiritual. Pa wak hundu den spil de bes en kuando ta hasi doló.
E SPILMonday, 16 June 2008 // By: Admin // Direct Code: 654 Categories: General
Hopi hende ta kritiká Merka na e momentunan aki pa su gueranan na Iraq, Afghanistan i otro kaminda. Hopi biaha nos ta di akuer-
Comments
Be the first to comment, please use the form below.


text:
Kòrsou ta dushi, ku hende nan amabel, violensia no ta nos norma…
Dia 1 di òktober mundu kompleto ta selebrá e dia di NO Violensia. Un dia ku ta para ketu riba pas, toleransia i komprendementu mutuo.
Komo sosiedat nos ta wòrdu bombardiá ku informashon, imágen, kasonan di violensia, tantu lokal komo internashonal. Ora nos tende òf mira susesonan a konsekuensia di violensia e reakshon hopi biaha ta fuerte, pero kuantu tempu esaki ta dura promé nos lubidá?. Nos tin empatia pa e víktima, pero kuantu di nos ta tuma akshon?.
Muchanan yòn ta bebe remedi pa kontrolá agresividat. Adulto nan mayó ta evitá di sali kas dor di miedu pa wòrdu agredí. Mas i mas kasonan di violensia den relashon ta keda registrá. Dia internashonal di No Violensia, mester ta un dia ku nos kada unu ta reflehá riba kon komo Pais nos ta bai minimalisá violensia. Violensia ta afektá kada un di nos, den nos famia, nos relashonnan sosial, nos lidernan, nos ekonomia i nos Pais.
‘Nos no por permití ku violensia ta bira algun komun. Nos ta un dushi pais, ku hende nan amabel, mas i mas nos tin ku di bisa esaki tambe. Violensia no ta akseptabel den nos relashon ku otro’, esaki segun lider di frakshon di PAR sra. Pauletta.
Ana -Maria Pauletta
Lider di Frakshon


text:
ORANJESTAD (AAN): E recien lansa Bachelor of Tourism & Hospitality Managemente na RMIT University di Vietnam ta ofrece un oportunidad unico pa studianteann di Aruba cu ta considerando un carera den e industria di turismo y hospitalidad.
Profesor Earney Lasten, lider di e Disciplina pa e Tourism & Hospitality Management Program, a bisa cu e programa aki lo permiti e studiantenan pa forma parti di un generacion di lidernan cu por traha enfaticamente tanto den organisacionnan internacional como local.
“Studia e Bachelor den Tourism & Hospitaly Management na RMIT Vietnam ta un via ideal si bo gusta conoce hende nobo y experimenta desafionan nobo tur dia”, profesor Lasten a bisa.
“Bo ta siña di “pensa riba pia”, mientras bo ta creando experiencianan magico pa bo clientenan.
El título de Licenciado en Turismo y Gestión Hotelera en RMIT Vietnam abre las puertas a carreras emocionantes en las industrias de servicios más importantes del mundo: hoteles, aerolíneas, destinos turísticos de ensueño, hospitalidad y mucho má
Como un Arubano cu a traha di cerca cu gobierno Arubano riba varios proyecto como tambe ariba e creacion di Aruba Nation Park, profesor Lasten tin un mensahe pa tur studiante Arubano: “E estudio di Bachelor den Tourism & Hospitality Management na RMIT VIetnam ta habri portanan pa careranan excitante den industria di servicio mas importante di mundo: hotel, aeroliñanan, destinacionnan turistico di bo soño, hospitalidad y mucho mas”.
“E estudio aki ta destaca for di otro estudionan ya cu nos studiantenan ta beneficia di un pasantia di e industria di 12 siman den su ultimo semester. Esaki ta desaroya su habilidadnan practico, e ta yuda na compronde e rekisitonan di e mercado y ta yuda na acelera un carera exitoso”
“Studiantenan ta desaroya tambe habilidadnan interpersonal y atributonan specifico enfoca ariba e carera, vital pa e éxito den e industria apasionante”.
RMIT Vietnam ta e principal centro Asiatico di operación di RMIT University, e institucion terciario di tecnologia, diseño y empresarial, cu sede na Melbourne. Cu campusnan cu ta cumpli cu standardnan internacional den ciudadnan grandi manera Ho Chi Minh y Hanoi, RMIT Vietnam ta ofrece un experiencia excepcional pa studiantenan internacional, di estudio den extranhero y di intercambio. Studiantenan cu ta cerca di otro destinacionnan internacional (Singapur, Malasia, Tailandia, China, Filipinas, Laos, Cambodia, Australia, Nueva Zelanda y mucho mas).
E universidad ta ofrece programanan empresarial, tecnologia, comunicacion, diseño y moda, y ta orguyoso di ofrece un impresionante gama di actividadnan den areanan di interes. Su programanan terciario ta reconoci internacionalmente y ta proporciona un enfoke global y sostenibel. Studiantenan di RMIT Vietnam ta beneficia di e vinculonan fuerte di e industria y un gama di personal academico altamente califica di tur parti di mundo.


text:
Recientemente Fundacion Movecion Ta Bida a organisa un simposio tocante postura. Esaki a tuma luga den Renaissance Convention Center, cual evento a cuminza 8.00 ‘or di mainta y a termina 2.00’or di atardi.
Diferente oradornan a trece den nan charla informacion tocante e tema di Postura y kiko mester hasi pa evita dolor di lomba. Profesor Dr. Erik Peper, conoci di e CAAC 2017 (Congreso di Active Aging) a trece su informacion interesante di su estudio y investigacion cu el a haci na Universidad di San Francisco (USA).
Su estudio tabata basa ariba personan cu pa oranan largo ta sinta y para, y cu tin varios keho y dolor di schouder, nek, lomba y cabez. Pa yuda pa evita esakinan, e la introduci un aparato nobo y unico pa Aruba, ‘Upright Go’, cu lo yuda pa drecha bo postura.
FMTB ta contento cu a haya sosten di AZV, SVB, Visser Trading, CEDE Aruba y Gobierno di Aruba.
Den e maneho cu companianan y organisacionan ta hiba pa combati ausencia pa motibo di e kehonan menciona,tur participante a ricibi informacion valioso con ta trata e salud y bienastar di tur hende y a lo largo lo baha e “ziektemeldingnan” .
Den cuadro pa promove e experticio di e participantenan na e congreso, tabata tin otro oradornan cu a duna informacion interesante y adecuado. Dr. Jaime Falconi, Neurologo, a trese dilanti varios factor cu ta influencia bo dolornan den su charla unda e la compara Mente , Curpa y Postura banda di otro.
Dr. Renato van Putten, Chiropracter, a pone enfasis ariba e weso di lomba y su infuencia ariba bo Postura.
Jerome van der Spil, Fysioterapista y tambe Nanelle Croes, Ergotherapista a laga e presentenan hasi differente ehercicio pa evita dolor di lomba. Tambe nan a trese dilanti cu no ta bon pa sinta mas cu un ora y specialmente tene cuenta or abo ta tras di computer. FMTB semper ta pro-activo e semper kier promove salud di nos hendenan y awor atrobe nos a duna pueblo di Aruba e opportunidad pa hanja sa mas con nos mester combati tur e dolornan cu ta molestia nos na trabou , cas etc… E expertonan menciona a tuma nan tempo pa splika te den detailles con mester sinta , para durante trabou. No solamente adultonan tin e problema ei pero ja ta conoci cu for di tempran ora cu un mucha bai skol su manera di sinta den banki den klas ta influencia su wesonan di lomba y tambe su manera di studia.
FMTB ta invita tur hende pa nan Fundraising Songfestival 60 plus hunto cu e Nochi di Baliadornan dia 10 di November den Renaissance Ballroom for di 6pm te cu 1am cu Papito y su Biba Lekker Band , On Track y BADU.


text:
Willemstad - E proyekto Talento, ku ta dirigí riba e desaroyo personal i profeshonal di amsternan, a ranka sali djabièrne último, 28 di sèptèmber 2018.
Durante e ‘Kick-Off’ e talentonan ku ta selektá, nan mentornan i e embahadanan di e proyekto a bini huntu na Archivo Nashonal di Kòrsou. Meskos e profeshonalnan riba e tereno di Rekurso Humano i e hefenan di e kuater ministerionan k uta forma parti di e proyekto tambe tabata presente. E motivashon, metanan i intenshon di e proyekto Talento a ser suprayá durante di e atardi.
E minister di maneho di Gobernashon, Planifikashon i Servisio Públiko, señor Konket, a habri e atardi bisando: “Pa bo sigui pa dilanti, nos mester invertí den loke ta e más valioso ku nos tin. Esey ta nos hendenan. Talento ta dirigí su mes riba e desaroyo den e aparato públiko.” Seguidamente tabatin un workshop ku ta hiba e título di ‘Time To Change: Turning Challenges In Opportunities” dor di Ashwin David. Esnan ku tabata presente a keda invitá pa kuminsa pensa den posibilidatnan k uta Sali for di un método nobo ‘Design Thinking’.
Eugenie Tramm, un di e kandidatonan ku ta partisipá den e proyekto Talento ta bisa: “Lokual mi ta gusta más di e proyekto Talento ta ku den tur aspekto ta tene kuenta ku e praktika real di tur dia. Partisipantenan lo drenta den bario pa skucha Kiko ta biba di verdad den pueblo, i e informashon aki lo tene kuenta kune ora bini bek na trabou”.
Na final a presenta e ambassadornan di Talento: Daniel Corsen (D&I), Deva-Dee Siliee (kabinete di minister-president i CuracaoCares), Ivan Kuster (Share2Uplift), Jason Nisbet (KPMG), Miles Mercera (CHATA), Nicole Maduro (TeleCuraçao), Regina Bakker – Sprangers (Deloitte) en Stella van Rijn (Ministerio di Asuntunan General). E ambassadornan ta hopi enusiasma ku Talento i nan ta fungi komo partnernan kritiko di e totalidad. ‘Sin un kresimentu y progreso kontinu, palabranan manera mehorashon; presentashon i éksito no tin ningún nifikashon. Y manera nos krese Kòrsou tambe ta krese, Miles Mercera a duna di konose.
Talento ta un parti di e programa “Impulso”. Impulso ta dirigí riba optimaslisashon di e aparato públiko. Talento lo kuminsa ku un proyekto piloto pa un aña. E partisipantenan lo siña di otro i konhuntamente nan lo interkambiá di konosementu ku nan lo por usa durante nan trabou diario. E meta ta, ku dor di aplika e teoria ku a wordu siña, lo bo hanja un impakto direkto den práktika. Dor di enfoká riba nan desaroyo personal y profeshonal, e talentonan lo siña atende mas mihor kunan retonan diariamente, tambe nan ta kontribuí ku retonan na trabou i tambe proyektonan konkreto den komunidat
Talento ta den kombinashon ku e ‘Talent Ontwikkel Programma (TOP) – Bonaire’, e ministerio di Asuntunan Interior i tambe e ministerio di asuntunan di Reino Hulandes (Min BZK) i tambe representashon di hulanda na Willemstad (VNW).


text:
Minister President Evelyn Wever-Croes a habri e prome edicion di Aruba Innovation Summit, den presencia di representantenan di sector publico y sector priva. Tabata un dia hopi informativo, den cual e participantenan a participa activamente y a contribui na ideanan nobo y innovativo. Esnan presente tabata determina, cu ta basta cu papia tocante innovacion, awor ta tempo pa actua.
“Gobierno di Aruba kier formula un vision riba INNOVACION hunto cu tur sector den nos comunidad. E plan di gobernacion ‘Hunto pa Aruba’ ta basa riba e vision di un desaroyo socio-economico duradero y balansa, manteniendo e ser humano central, y cu enfasis riba innovacion. Innovacion ta un herment importante pa por logra nos metanan y atende cu e retonan nos dilanti. Como pais, no ta un secreto cu nos tin un gap grandi di innovacion y tambe cu nos falta hermentnan pa hisa nos capacidad pa por innova. “Pesey nos ta aki awe, pa hunto nos fiha e direccion pa cera e gap aki. Mundo ta cambiando lihe. Mita di e muchanan cu awe ta bay scol basico, lo traha mañan den trabounan cu awe no ta existi. Nos ta preparando nan debidamente pa esaki? Nos ta sperando otro resultado si nos ta haciendo e mesun cosnan?
Si como pais nos kier progresa y cosecha exito den futuro, nos tin cu tuma innovacion na serio awor si, y keda sin inverti den e tereno aki no ta un opcion mas. Si nos inverti den nos hendenan, esaki lo catalisa innovacion, y solamente cu innovacion nos por logra un desaroyo socio-economico duradero y un finansas balansa. Pesey nos mester inverti den innovacion como pais y como gobierno pa por crea e ambicion necesario pa ta exitoso y pa keda competitivo cu otro paisnan rond mundo, sino nos ta risca di bay mas atras”, Prome Minister Evelyn Wever-Croes a duna di conoce den su discurso.
ARUBA INNOVA 2030
E modelo nacional di innovacion ta uno integral y lo acapara tur sector. E plan nacional di innovacion, Aruba Innova 2030, ta basa riba un plataforma nacional di colaboracion entre sector publico, sector priva, sector civico, sector academico y nos comunidad. Durante e dia di awe varios tema di prioridad lo wordo discuti den mas detaye.
Innovacion sigur lo ta e oxigeno, pero pa accelera crecemento di nos economia realmente ta rekeri un plan integral cu accionnan concreto. Tin un lista largo di acion y hopi ya caba ta den movecion pa 2018. Nos kier uza e oportunidad di awe pa hunto cu boso akinan pa valida e prioridadnan y proyectonan cu nos a indentifica como gobierno pa cu e proximo 3 pa 4 añanan. Gobierno por haci’e su mes, pero e impacto y acceptacion ta mas grandi si boso valida esaki.
Mi semper ta bisa, Aruba tin calidadnan unico y mas cu tur cos, nos ta conoci pa nos curashi y espirito di renobacion. Tur esaki ta tera fertil pa innovacion y cambio. Den union nos por surpasa cualkier reto y sali un pais mas fuerte cu un desaroyo ehemplar. Un isla ta conoci pa su desaroyo innovativo, un isla di solucion.”, Prome Minister Evelyn Wever-Croes a finalisa su discurso.


text:
Simposio Prevenshon, Seguridat i Abo na kaminda pa 2019, Aña di Prevenshon
Ya pa algun tempu Minister di Hustisia Quincy Girigorie ta enfatisando e importansia di e trayekto di prevenshon di krímen den e kadena hudisial. Banda di represhon, prevenshon tambe ta un método efektivo pa logra baha kriminalidat. Den e kuadro aki Minister di Hustisia, Quincy Girigorie ta invitá pueblo di Kòrsou na e Simposio Hustisia Seguridat i Abo ku lo tuma lugá riba dianan 4,5 i 6 di òktober próksimo. E simposio aki ta unu di e diferente proyektonan di prevenshon di krímen ku Ministerio di Hustisia ta trahando riba dje pa asina stimulá esfuersonan kombiná di Gobièrnu, Sektor Privá i Komunidat.
Durante di e simposio komunidat por partisipá na charla i seshonnan informativo riba tereno di prevenshon di kriminalidat. Di e forma ei kada partisipante por amplia no solamente su konosementu pero tambe lo haña instrumentonan ku ta yuda limitá su chèns di bira un víktima di violensia i krímen. Ademas lo tin temanan pa e haña guia kon pa minimalisá e konsekuensianan di esaki. Huntu ku esaki lo tin tambe temanan ku ta empoderá e partisipante pa rekonosé i guia personanan en partikular e hóben ku ta den e grupo riesgo pa kai den kriminalidat.
Aña di prevenshon
Djaweps dia 4 di òktober, lo tin e apertura ofisial di e simposio. Durante di e apertura, Minister Girigorie lo deklará di forma ofisial aña 2019, komo Aña di Prevenshon. Banda di esaki e ‘keynote speech’ lo ta na enkargo di un kriminólogo spesialisá riba e tema di kriminialidat bou di hóbennan i formashon di gèng, señor Wendell Wallace, di Trinidad &Tobago. Ademas lo tin un charla di señor Reinald Curiel, CCO di Ennia, kende lo elaborá riba e ròl di sektor privá i e koperashon ku komunidat den kombatimentu di krímen. Djabièrnè dia 5 di òktober, lo tin tres charla/tayer siguí pa un debate ku diferente gruponan di komunidat. Minister di Hustisia tambe lo forma parti di e debate aki.
Mas ku 25 seshon di informashon
Djasabra dia 6 di òktober, for di mainta 9 or’ te ku atardi 5 or’, lo tin un kantidat grandi di charla i tayer. Esakinan aki lo tin un durashon di 1 ora. Kada ora lo tin kuater charla ku ta tuma lugá na mes momentu. Pues durante di henter e simposio lo tin un kantidat di mas ku 25 seshon di informashon. E seshonnan lo ta na enkargo di tantu organisashonnan di Ministerio di Hustisia komo di algun empresa ku ta ofresé produkto i servisio ku ta kontribuí den prevenshon di krímen.
Kadená hudisial ta informá
Lo trata diferente tópiko interesante durante di e wikènt informativo aki. Asina lo tin un charla di Gezinsvoogdij Instelling (GVI) ku e tema: ‘Ami so no por, kiko Awor?’. Tambe lo tin charla di Wardakosta ku lo papia tokante seguridat riba laman. Mas aleu Kuerpo Polisial lo duna charlanan tokante kon e siudadano por protehá su mes, su famia i su propiedat. Algun tópiko ku nan lo trata ta: ‘Kon pa reakshoná den kaso di un atrako’ i ‘Kon evitá kiebro den kas i den outo’. Lo bai tin tambe vários charla spesial dirihí riba mayornan. Stichting Ambulante Justitiele Jeugdzorg (AJJC) lo bai trata e tema: ‘Tep pa e edukadó: Kon pa dil ku komportashon desviante’. Mas aleu lo tin seshonnan di organisashonnan di e kadena hudisial manera Ministerio Públiko, Toelatingsorganisatie Curaçao, Stichting Slachtofferhulp i Voogdijraad. Un tópiko hopi aktual ku Ministerio Públiko lo elaborá riba dje ta Violensha Relashonal. Brandweer Curaçao, komo parti di Ministerio di Hustisia, tambe lo ta na enkargo di algun seshon. Otro tema interesante lo ta e trayekto di resosialiashon ku ta tumando lugá den Sentro di Detenshon i Korekshon Kòrsou. Resosialisashon tambe ta un medida di prevenshon pero riba gruponan ku ya a kai den man di Hustisia.
Sosten di sektor privá
Banda di organisashonnan di e kadena hudisial, lo tin empresanan ku a djòin e kousa i ku lo bin pa duna informashon tokante diferente produkto i servisionan ku nan ta ofresé ku ta kontribuí den prevenshon i seguridat. Indel NV lo duna splikashon tokante sistemanan di kamara i sistemanan pa detekshon di kandela. Tambe lo tin e kompania Surveillance Specialist ku tambe lo duna splikashon amplio di produktonan pa yuda protehá propiedat. Otro kompanianan ku lo partisipá ta Forensic Caribbean, CFS Solutions i Ennia.
Grátis, pero mester registrá
Partisipashon na e seshonnan ta grátis pa pueblo di Kòrsou en general. Sinembargo, sí ta pidi pa registrá adelantá – por hasi riba marshediprevenshon@gmail.com, via die pagína di Facebook Prevenshon, Seguridat i Abo òf ku un app riba 5293011. Por haña e programa di e simposio tantu den korantnan lokal komo riba e página di Facebook di Prevenshon Seguridat i Abo, Ministerio di Hustisia i di organisashonnan partisipante. Pa mas informashon tokante e simposio por manda un imeil na marshediprevenshon@gmail.com.
Minister di Hustisia, Quincy Girigorie ta invitá pueblo di Kòrsou pa akudí na e simposio aki i pa huntu ban forma e base pa un Kòrsou mas trankil i sigur.


text:
Amigonan amantenan di e fabuloso mundo di motorsport, un cordial bon bini un biaha mas na boso pagina di tur siman, tanten cu papa Dios ta permiti nos esey. E siman aki Sw ta bay ta breve, ya cu no solamente nos tin un par di dia di vakantie, pero tambe cu SW ta bezig cu un combersacion importante pa loke por bay bira e resultado tan spera cu e auto di SW por keda cla pa subi pista as soon possible.
Pero dor cu ya constantemente nos ta haya diferente di nos amigonan ta yama puntra kico tin pa e siman aki, nos di SW a dicidi tog pa core hinca algo den otro pa complace nos amigonan. Siman pasa SW tabata presente na e loading di e vehiculonan cu lo ta bay defende e bunita bandera di Aruba, aya na hermana Isla di Curacao durante di e caredanan di Curacao Drag Fest 2018.
Ta di lamenta si cu e interes tabata grandi pa bay e careda aki, pero hopi a opta pa keda Aruba pa core e evento di Palo Marga cu ta celebra su di 35 aniversario. Pakico nos ta bisa cu ta un lastima? Wel pasobra prome cu a aña a bolter, promotor di drag na Curaçao a puntra si Aruba ta bay haci algo pa cu e careda di aña di La Reina, manera cu nos ta custumbra pa yame, aunke el a bira aña di Rey.
Como contesta e bin afo cu no lo haci nada, ya cu ta falta di money. Ta pesey Curacao a dicidi pa haci su careda. E intencion tabata cu si Aruba lo no ta organiza e careda, anto Curacao lo a bini abou den masa pa e careda di One Cool Summer 2018, y asina haya un masa grandi bay pa e careda di April na Curacao.
Despues a bin resulta cu tog Aruba ta logra di organiza un careda y esey a pone cu e grupo cu ta bay Curacao no ta hopi grandi. Anyhow, esnan cu a bay, nos ta sigur cu lo bataya manera Indianan guerero pa asina saca cara di nos bunita bandera di Aruba. SW ta desea tur hopi exito y na esnan cu ta bay core e careda di 35 aña di Palo Marga, tambe hopi exito.
Den e potretnan cu tin awe, nos por wak e famoso Camaro Bad Banana. Esaki ta e auto cu a logra di boltia tur e storia pa loke ta drag racing entre Aruba y Corsow y for di akinan, tur e storia a bira cu nos mester traha cu experencia di esnan di afo pa por logra logronan grandi.
Bad Banana, cu tabata wordo maneha prome pa Chico Croeze y despues pa Maikito Croes, cu un team dinamico su tras, a sa di planta respet y manera cu ya nos a menciona, a cambia e storia di drag entre e dos islanan aki.
Awendia nos ta haya hopi technologia nobo, pero mester corda unda tur e cos aki a cuminsa. SW tin asina hopi gana di sigui conta mas storia. Anyway, te cu otro siman amigonan, claro cu si Todopoderoso permiti nos esey.


text:
Teaser titel:
Frankisia. Pakiko no konsiderá esei?
Teaser tekst:
Pa mas práktiko nos a aseptá ku ‘frankisia’ ta e tradukshon korekto di e palabra Ingles ‘franchise’
(anke en efekto e palabra original ta bini di Franses!) pa nos elaborá di forma ekstenso riba e fenó-
meno aki den e edishon aki di Empresa Chikí. Laga nos ta franko ku otro. Tantu na Ingles komo
na Franses ‘franc’ ta para pa frankesa. For di esei a krea e palabra ‘franchise’ loke ta para pa un
práktika franko pa usa e modelo di un otro kompania ku a demostrá su valides kaba, ku su sistema
ta funshoná i ta rende.


text:
Na Boca Catalina Polisnan a wordo yama pasobra tin un boto sospechoso mara na un boca. Na yegada di Strand Politie nan a topa cu e boto Venezolano Las Gemelas. Dos homber tabata abordo. Mescos cu algun dia pasa, e storia tabata cu nan ta perdi.
Algun dia pasa caba a haya botonan sospechoso y hendenan sospechoso a wordo treci tera y disparce den mesun area. Polisnan no a confia e asunto y a bay den accion pa busca refuerzo via lama. E dos piscadornan segun nan storia tin pisca den boto. Ora Maritiem Politie a yega, a confirma cu tin pisca putri den e boto. A tene ambos piscador Venezolano den dogacther mientras e investigacion tabata andando. Despues nan mes a wordo pidi pa bin bek den e boto y escolta pa boto di Polis a sali cu nan direccion Barcadera. Eynan a cuminsa cu investigacion mas profundo ainda. Warda Nos Costa tambe a wordo avisa.
Ta straño cu den menos cu dos siman ta haya mas y mas situacion straño cu cierto boto Venezolano den vecindario sea cerca di tera na Malmok of te hasta ancra den un di e bocanan na Boca Catalina. Pa colmo esaki a yega for di 1or di marduga y te mainta e melding a drenta. Ta parce cu un un buraco unda e radar parce no ta capta e botonan aki cu ta drenta di pabou.


text:
$ 8,74 O.B incl.
Sonia Garmers
E aña akí ta kasi demasiado pa Orkan.
Eksamen final – ke men nada di wega mas!
I nan ta saka su prima Mayra, ku e ta stima na sekreto, for di Kòrsou, mand’é Hulanda pa bai sigui un kurso di karpinteria fini. Pasobra Mayra tin ku sigui su tata Chitu den nan karpinteria. Orkan ta deskubrí ku no ta pòrnada Chitu su kaha di morto ta poné kla den kas. Sin revelá e sekreto ei na kas ni na Mayra, e ta pasa e delaster lunanan ei huntu ku tio Chitu, te na nan delaster despedida ineksplikabel – pasobra tio Chitu ta sigui hasi su chansanan. Anto mundu ta sigui drei normal, miéntras Orkan ta bai pèrdè e úniko hende ku semper a kere den dje.